Yangiliklar Муаллиф:\tinfo - янв 06, 2020\nСавол: қандай қилиб ноширлик фаолияти учун лицензия олиш мумкин?\nНоширлик фаолиятини лицензиялаш бўйича давлат хизмати кўрсатишнинг маъмурий регламенти тасдиқланди (19.12.2019 йилдаги 1017-сон ВМҚ).\nНоширлик фаолиятини лицензиялаш бўйича давлат хизмати юридик ва жисмоний шахсларга фақат давлат хизматлари марказлари ёки Ягона интерактив давлат хизматлари портали (кейинги ўринларда - ЯИДХП) орқали кўрсатилади.\nЛицензия олиш давлат ҳокимияти ва бошқарув органлари, судлар, прокуратура органлари томонидан расмий материаллар, норматив ҳужжатлар тўпламлари ва бошқа ҳужжатларни нашр этишда, корхоналар, ташкилотлар, ўқув юртлари ва илмий муассасалар томонидан ўз фаолияти учун зарур бўлган ва қўлёзма ҳуқуқлари билан оммавий равишда тарқатиш ёки кўпайтириш учун мўлжалланмаган материалларни нашр этишда, мазкур оммавий ахборот воситалари таҳририятлари томонидан босма оммавий ахборот воситаларини нашр этишда талаб қилинмайди.\nНоширлик фаолиятини амалга ошириш ҳуқуқига лицензиялар чекланмаган муддатга берилади. Давлат хизматини кўрсатиш учун 2 баравар базавий ҳисоблаш миқдорида йиғим ундирилади. ЯИДХП орқали мурожаат этилганда йиғим суммасининг 90%и ундирилади.\nСавол: Жиноят процесси иштирокчиларининг ҳуқуқлари ва қонуний манфаатларини ҳимоя қилиш бўйича қандай янги нормалар белгиланди?\nПрезидентнинг 13.12.2019 йилдаги "Конституция ва қонун устуворлигини таъминлаш, бу борада жамоатчилик назоратини кучайтириш ҳамда жамиятда ҳуқуқий маданиятни юксалтириш бўйича қўшимча чора-тадбирлар тўғрисида”ги қарори қабул қилинган.\nУнга кўра, жиноят процесси иштирокчиларининг ҳуқуқлари ва қонуний манфаатларини ҳимоя қилиш бўйича қатор чора-тадбирлар қабул қилинмоқда. 2020 йилнинг 1 апрелидан бошлаб шахсни ушлаш ҳаракатларини мажбурий тарзда видео тасвирга тушириш, унга процессуал ҳуқуқларини тушунтириш, ҳимоячидан воз кечиш тартиби жорий этилади.\nБундан ташқари, ҳуқуқни муҳофаза қилувчи органлар ходимлари шахснинг ушлангани ва ушлаб турилган жойи тўғрисида унинг оила аъзоларидан бирини, улар бўлмаган тақдирда эса, бошқа қариндошларини ёки яқин кишиларини дарҳол хабардор қилиши керак бўлади.\n2020 йил 1 июлдан бошлаб эса ҳуқуқни чеклайдиган процессуал мажбурлов чораларини қўллаш, жумладан шахсни ушлаб туриш ҳолатлари ягона электрон ҳисобга олиш тизимига киритиб борилади.\nСавол: Меҳнат шартномалари электрон тизимда қандай рўйхатдан ўтказилади?\n"Ягона миллий меҳнат тизими” идоралараро дастурий-аппарат комплекси (ЯММТ) билан ишлаш механизми Вазирлар Маҳкамасининг 5.12.2019 йилдаги 971-сон қарорида тақдим этилган.\nЭслатиб ўтамиз, Президентнинг 31.10.2019 йилдаги ПҚ-4502-сон қарорига асосан 2020 йил 1 январдан бошлаб янги меҳнат шартномаларини, шунингдек амалдагиларига ўзгартириш киритиш ва тугатишни ЯММТда мажбурий рўйхатдан ўтказиш жорий этилади.\nИшлаётган ходимларнинг меҳнат шартномаларини 2020 йил 1 сентябрга қадар ЯММТда рўйхатдан ўтказиш лозим.\nБундан ташқари, 1.01.2020 йилдан бошлаб электрон меҳнат дафтарчаси жорий этилади. У меҳнат шартномаларини рўйхатдан ўтказиш ва уларга маълумотлар киритишда ЯММТда автоматик тарзда шаклланади.\nСавол: Ўрмон фонди участкасини қандай ижарага олиш мумкин?\nДавлат ўрмон фонди участкаларни ижарага беришда Ўрмон хўжалиги давлат қўмитаси (Давлат ўрмон хўжалиги), тегишли ваколат берилган ҳолларда - Қорақалпоғистон ва вилоятлардаги унинг ҳудудий бошқармалари ижарага берувчи ҳисобланади.\nУчастка доимий эгалик қилишга бериб қўйилган ўрмон хўжалиги ташкилоти ўрмондан доимий фойдаланувчи ҳисобланади. Юридик ва жисмоний шахслар шартнома асосида ижарага олувчи бўлиши мумкин.\nИжара тўлови тўлиқлигича Давлат ўрмон қўмитасининг Ўрмон хўжалигини ривожлантириш жамғармасига йўналтирилади. Шартномада коммунал ва асосий воситалардан фойдаланиш (ижарага олиш) тўловлари, шу жумладан амортизация ажратмалари алоҳида ёзилади.\nИжара тўлови ижара шартномаси тузилган кундан бошлаб 30 кун муддат ичида\n100%, кейинги йилларда тўлов ижара шартномасида кўрсатилган муддатларда 100 фоиз олдиндан тўлаш шаклида амалга оширилади.\nИжара тўлови кечиктирилганлиги учун ундирилган пеня ва шартнома мажбуриятлари бузилганлиги учун жарималар Ўрмон хўжалигини ривожлантириш жамғармасида билан ўрмондан доимий фойдаланувчи ўртасида тенг миқдорда тақсимланади.


Тошкентликларнинг автосурбетларга қарши кураши давлат бюджетига ярим миллиард даромад олиб келди - Фарғона.Ру ахборот агентлиги\nТошкентликларнинг автосурбетларга қарши кураши давлат бюджетига ярим миллиард даромад олиб келди\n04.12.2018 09:53 msk\nAutostrada.uz сайти фотоси\nФуқароларнинг йўл ҳаракати қоидаларининг бузилишлари тўғрисида Тошкент шаҳар ички ишлар бош бошқармасининг Telegram-ботигна хабар беришлари туфайди Ўзбекистон давлат бюджетига тўққиз ой давомида 523 179 000 сўм ($62,3 тысячи) келиб тушди. Бу ҳақда пойтахт ИИББ ўзининг Telegram каналида маълум қилди.\nУшбу жарималарнинг ярмидан кўпи (325 533 600 сўм ёки $38,7 минг) қарама-қарши полосага чиққан ҳайдовчиларга тўғри келди. Светофорнинг қизил чироғига ўтган қоидабузарлар жами 101 621 600 сўм ($12,1 минг), тақиқланган жойда тўхташ учун – 45 988 080 сўм($5,47 минг), авария ҳолатини келтириб чиқарганлари учун – на 12 056 800 сўм ($1435) ва пиёдани ўтказиб юборишни истамаганлар 5 425 560 сўм ($645) тўладилар.\nФуқаролар ҳуқуқни муҳофаза қилиш органларига мурожаат қилиши мумкин бўлган @iibb_bot Telegram-бот жорий йилнинг апрелидан бошлаб ишга киритилган. Робот жўнатувчининг геолокациясини аниқлашга эга бўлиб, хабарга аудио-, видеофайллар ва фотосуратларни илова қилиш имкониятини тақдим этади. Мурожаатларнинг кўриб чиқилиши натижаси СМС кўринишида келади.\nОлдинроқ Тошкент ИИББ Facebook ижтимоий тармоғида ўзининг саҳифасини очган, ижтимоий тармоқда пойтахт ички ишлар бош бошқармаси Миграция ва фуқароликни расмийлаштириш бошқармасининг бошлиғи Беҳзод Сайфуллаевнинг алоҳида аккаунти пайдо бўлганди. Йўл ҳаракати хавфсизлиги хизмати “Мобил репортёр” сервисини жорий этди, фуқаролар унинг ёрдамида йўл ҳаракати қоидаларини бузиш ҳолатларининг фотосуратлари бевосита бошқарма сайтига узатишлари мумкин.\nСентябрда ҳукумат ҳуқуқни муҳофаза қилувчи органларга йўл ҳаракати қоидаларининг бузилишини исботловчи видеоёзувларни тақдим этган фуқароларни мукофотлаш тўғрисида қарор чиқарди. Мукофот пули энг кам иш ҳақининг 5% миқдорини ташкил этиб, қоидабузар тўлаган жарима пулидан ажратиб берилади.\nШу йил июлда Ўзбекистонда вилоят ички ишлар бошқармалари ҳузурида йўл ҳаракати хавфсизлиги хизматлари ходимларини рағбатлантириш ва мукофотлаш жамғармалари тузилгани хабар қилинганди. Фонднинг молиявий манбаси сифатида йўл ҳаракати қоидаларини бузган ҳайдовчилардан ундирилган жариманинг 10 фоизи миқдоридан фойдаланилади.\nОлдинроқ Тошкент шаҳар ИИББ сайтида “Мобил репортёр” рубрикаси пайдо бўлган ва унга фойдаланувчилар ўзлари суратга туширган фото ва видеоёзувларини жўнатишлари мумкин. Янги тизим ёрдамида бир неча фуқаро жавобгарликка тортилди.\nШу йилнинг октябрида Ўзбекистонда йўл ҳаракати қоидаларининг бир неча бандлари бўйича, шу жумладан, маст ҳолда автомобиль бошқариш, машина ҳайдаб турган пайтда телефондан фойдаланиш ва тезликни ошириш каби қоидабузарликлар учун жарималар кўтарилди.


Тошкент шаҳри. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол ғарбдан 7-12 м/с тезликда эсади. Ҳарорат кечаси 11-13 даража илиқ, кундузи 23-25 даража иссиқ бўлади.\nТошкент, Сирдарё, Самарқанд ва Жиззах вилоятлари. Ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража илиқ, кундузи 22-27 даража иссиқ бўлади.\nҚашқадарё ва Сурхондарё вилоятлари. Ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 10-15 даража илиқ, кундузи 25-30 даража иссиқ бўлади.\nАндижон, Наманган, Фарғона вилоятлари. Ҳаво ўзгариб туради, ёғингарчилик кутилмайди. Шамол ғарбдан 7-12 м/с тезликда эсади Ҳарорат кечаси 8-13 даража илиқ, кундузи 22-27 даража иссиқ бўлади.\nРеспубликанинг тоғли ҳудудлари. Ҳаво ўзгариб туради, республика тоғ олди ва тоғ ҳудудларининг баъзи жойларида ёмғир ёғиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 7-12 даража, кундузи 12-17 даража илиқ бўлади.


Жиcмоний тарбия ва спорт вазирлигини иқтисод фанлари доктори бошқаради - Фарғона.Ру ахборот агентлиги\nЖиcмоний тарбия ва спорт вазирлигини иқтисод фанлари доктори бошқаради\n31.07.2018 17:02 msk\nДилмурод Набиев. Kun.uz сайти фотоси\nЎзбекистон Республикаси Жисмоний тарбия ва спорт вазирлигига Дилмурод Набиев янги раҳбар этиб тайинланди, деб хабар беради Kun.uz ўз манбаларига таянган ҳолда. Набиев спорт вазирлигини тарк этган Шоакроам Исроиловнинг ўрнига келган.\n2015 йилдан Набиев Ўзбекистон Вазирлар Маҳкамасининг департамент бошлиғи вазифасида ишлаган. У 2017 йили Олий ва ўрта махсус таълим вазирининг биринчи ўринбосари лавозимига тайинланади. Дилмурод Набиев иқтисод фанлари доктори, профессор ҳисобланади.\n2018 йил февралида Ўзбекистон давлат жисмоний тарбия институтининг ректори Шоакрам Исроилов республика Жисмоний тарбия ва спорт давлат қўмитасини бошқарган. Ўзбекистон президенти Шавкат Мирзиёевнинг фармони билан март ойи бошида қўмита негизида Жисмоний тарбия ва спорт вазирлиги ташкил этилади. Исроилов вазирликнинг биринчи раҳбари бўлганди.


Оққўрғон туманига уюштирилган пресс-турда илк манзил "Хатирчилик Абдулла" фермер хўжалиги бўлди. Фермер хўжалигининг жами ер майдони 51 гектар бўлиб, шундан 25 гектарида ғалла, 26 гектарида эса ғўза парваришланган.\nПахтадан мўл ҳосил етиштирилди. Фермер Шокир Рўзиев ва жамоанинг самарали меҳнати туфайли бугун уларнинг юзи ёруғ. Мўлжалдагидан анча кўп ҳосил тўплашга муваффақ бўлинди. У шартномаси асосида теримчиларни ишга ёллаган.Уларга меҳнат ҳақи кунбай тўлаб берилаяпти.\nШундай қилиб фермер хўжалиги режадаги 73 тонна ўрнига амалда 74,5 тонна қимматбаҳо саноат хом ашёсини давлат қабул пунктларига топширдилар. Вақтида амалга оширилган агротехник тадбирлар ва меҳнат туфайли фермернинг бугун юзи ёруғ, тили узун бўлиб ўтирибди.\nТуман ҳокимлиги, иккинчи сектор штаби томонидан фермер хўжалигининг бу ютуғи мамнуният билан эътироф этилди ва эсдалик совғалари берилди.


Ўзбекистонлик эпидемиологлар Хопкинс университети экспертлари билан онлайн мулоқот ўтказди - Халқ сўзи\n22:38 21 Май 2020 Жамият\nМаълумот учун, CHS Жонс Хопкинс университетининг Тиббиёт маркази ва Жамоатчилик саломатлиги мактаби тизимига киради. У дунёдаги энг яхши тиббиёт олий ўқув юртлари рўйхатида Гарвард университети тиббиёт мактабидан кейин, иккинчи ўринда туради.\nМарказ пандемия билан боғлиқ вазиятни кузатиш ва бутун дунёда онлайн режимида коронавирус тарқалиши харитасини юритиш(Wuhan Coronavirus (2019-nCoV) Global Cases)да иштирок этиб келяпти. Ушбу даргоҳ карантин чораларини олиб ташлаш ва бизнес фаолликни қайта тиклаш, вирусни юқтирганларни тест қилиш ва кузатиш бўйича қатор йўриқномаларни, шунингдек, АҚШнинг серологик (Covid-19га антитаначаларни аниқлаш) тестларини жорий этиш бўйича миллий стратегиясини ишлаб чиққан.\nМулоқотда АҚШ томонидан CHS етакчи тадқиқотчиси, Жонс Хопкинс университети юқумли касалликлар тарқалиши устидан назорат қилиш бўйича Кенгаш раҳбари доктор Женифер Нуццо, Ўзбекистон томонидан эса Агентлик директорининг биринчи ўринбосари Ботиржон Қурбонов, Вирусология илмий-тадқиқот институти директори Эркин Мусабоев, Тошкент врачлар малакасини ошириш институти ректори Хабибулла Оқилов ва бошқа мутахассислар, минтақамиз давлатларидан шифокорлар ҳамда эпидемиологлар иштирок этди.\nСуҳбат давомида эпидемиологик назорат, Covid-19 тарқалиши харитасини юритиш методологияси, вирус тарқалишини прогнозлаш ва беморларни кузатиш масалалари муҳокама қилинди.\nКарантин чекловларини олиб ташлаш шартлари ва тартиблари, иммунитет даражасини аниқлаш учун серологик тестларни қўллаш самарадорлиги, вакциналарни яратиш бўйича тадқиқотлар натижалари ҳам кўриб чиқилди.\nАмерикалик экспертлар у ёки бу мамлакат билан авиақатновларни қайта йўлга қўйиш истиқболлари бўйича ҳам тавсиялар беришди. Уларнинг фикрича, рейслар борадиган жойдаги вирус тарқалишини баҳолашда юқтирганларнинг мутлақ сонини эмас, балки ҳар 100 минг аҳоли ҳисобига нисбий кўрсаткичларни инобатга олиш мақсадга мувофиқдир.\nДоктор Женифер Нуццонинг таъкидлашича, вакцина қилиш воситасида аҳоли иммунитетининг зарур даражасига етиб олгунга қадар вирус тарқалиши давом этаверади. Унинг айтишича, ёз ойида коронавирус тарқалишида танаффус кузатилиши мумкин, бироқ бошқа респиратор вирусларидан фарқли равишда Covid-19 бундай шароитда ўзини қандай “тутиши” ҳақида ҳозирча аниқ маълумотлар йўқ. Шу боис кўз фаслида пандемиянинг такрорий авж олишига эътиборни қаратиш ва зарур карантин чораларини кўриш зарур, деди америкалик олим.\nВебинар якунида томонлар ўзларини қизиқтирган масалалар бўйича консультацияларни давом эттириш тўғрисида келишувга эришдилар.


Шимолий Македония НАТО сафига қўшилди – Газета.uz\nФото: НАТО матбуот хизмати\nШимолий Македония НАТО сафига қўшилди\nНАТОга аъзо давлатлар Шимолий Македонияни ҳарбий иттифоқнинг ўттизинчи аъзоси сифатида қутлаб олишди. Мамлакат ўз номини ўзгартиргандан кейин бу имкониятга эга бўлди.\nLotinchada 3 апрель 2020, 12:40 Жаҳон\n2 апрель куни НАТОга аъзо давлатларнинг ташқи ишлар вазирлари навбатдаги йиғилишда Шимолий Македонияни НАТОнинг ўттизинчи аъзоси сифатида қутлаб олишди. Бу ҳақда НАТОнинг расмий сайтида эълон қилинди.\n«Биз Шимолий Македонияни НАТОнинг ўттизинчи иттифоқчиси сифатида кутиб оламиз. Коронавирус пандемияси туфайли ушбу мисли кўрилмаган синовга дуч келар эканмиз, бизнинг 30 мамлакатимиз билан бирга ҳамжиҳатликда ва трансатлантик бирдамликда турайлик», — деди НАТО бош котиби Йенс Столтенберг.\nБаёнотдаги эълонга кўра, ушбу йиғилишда Шимолий Македониянинг ташқи ишлар вазири тўлиқ аъзо сифатида видеоконференция орқали иштирок этди.\nШимолий Македония 30 март куни Бельгиядаги НАТО штаб-квартирасида ўз байроғини кўтарган эди.\nМаълумот учун, собиқ югослав республикаси Греция билан узоқ йиллар давом этган тортишувлардан кейин Македония номини Шимолий Македония деб ўзгартирган эди. Шундан сўнг 2019 йили НАТО аъзо давлатлари Шимолий Македония билан ушбу ҳарбий иттифоқнинг 30-аъзоси бўлиш ҳуқуқини берувчи битимни имзоладилар.\n«Газета.uz» 1 176\n30.11 Қамчиқ довонида автомашинага жойлаштирилган елим идиш ёрилиб, ичидаги балиқлар йўлга сочилиб кетди


Москвада доғистонлик ҳоким ўлдирилди\n22 май 2022, Тошкент вақти: 03:12\nМосквада Доғистондаги Хасавюрт тумани ҳокими Алимсултан Алтаханов номаълум шахслар томонидан отиб ўлдирилди. Соқчиси тан жароҳати олди.\nВоқеа якшанба куни кечқурун, Москва кўчаларидан бирида юз берди.\nХабарларга қараганда, мазкур жиноятга алоқадорликда гумон қилиниб икки киши қўлга олинган.\nРоссия пойтахтида амалга оширилган қотиллик билан деярли бир вақтда Доғистоннинг ўзида республика жиноят қидирув бошқармаси бошлиғи ўринбосари Алимсултан Атуев ўлдирилди.\nТерговчилар ҳар иккала жиноятнинг ўзаро боғлиқлиги эҳтимолини ўрганмоқда.\nЯкшанбадан душанбага ўтар кечаси Ингушетиядаги Экажево қишлоғи маҳаллий давлат маъмурияти бошлиғининг уйи ҳам ўққа тутилди.


ЁТОҚХОНА – ЖАНЖАЛДАН ҲОЛИ ҲУДУД!\nЭр-хотиннинг уриши дока-рўмолнинг қуриши», дейишади халқимизда. Ҳақиқатан ҳам бир уйда яшаётган, бир рўзғор учун жавобгар икки инсоннинг жанжаллашиб туриши табиий. Батафсил... Янги шарх қўшиш «ЭРИМ ИШҚИЙ МУНОСАБАТЛАРИНИ СЎЗЛАБ БЕРАДИ...»\nБатафсил... Янги шарх қўшиш «ДЕРАЗАМГА УРИЛАДИ ҚОР...»\nБатафсил... Янги шарх қўшиш ТУҒРУҚХОНА МАШМАШАЛАРИ. СУЮНЧИНИ СУЮНИБ БЕРАЙЛИК! Туғруқхонадаги шароит, ундаги ходимлар малакаси, муомаласига қараб, тиббиёт соҳасига баҳо бериш мумкин. Батафсил... Янги шарх қўшиш Бой келинлар ҳам йиғлайди...\nМуваффақиятга эришган ҳар қандай инсон омад чўққисига бир кун ёки бир йилда кўтарилмаган. Ўз мақсадларига эришиш, орзулар рўёбга чиқиши учун кўп вақт ва куч керак. Шу боис қатъийлик, мақсад сари интилувчанлик, матонат, оптимизм каби сифатларга эга бўлганлар бошлаган ишларида муваффақиятга эриша оладилар. Бундай хислатларни ўзингизда ривожлантиришингиз ва тарбиялашингиз мумкин. Агар ҳақиқатан омад калитини қўлга киритишни истасангиз, бу мақола айнан сиз учун.\nБатафсил... Янги шарх қўшиш Қиммат дорилар, қўшимча кўриклар ва “маклер”лардан эҳтиёт бўлинг Cиз қанчалик одамлар, аниқроғи, “ўртага тушарлар”, “ақл ўргатарлар” таъсирига бериласиз? Тўғри, ҳеч ким фақат мустақил фикримга таяниб иш кўраман, деб мақтана олмайди, чунки ҳаммамиз жамиятнинг бир вакили сифатида жамоат фикригаа қулоқ тутамиз, унинг фикри билан ҳисоблашиб яшаймиз. Шундай бўлса-да, атрофимиздагилар, биз тўқнаш келадиган одамларнинг ҳаммаси ҳам холис ёрдам кўрсата олмайди, ўз фойдасини кўзлаб алдаб-аврайдиганлар, мақсадларимиздан адаштирадиганлар, иккилантирувчилар етарлича топилади. Шу ҳақда баҳс юритамиз.\nБатафсил... Янги шарх қўшиш «БИЗ ТАСЛИМ БЎЛМАЙМИЗ!»\nГазетанинг «ҳаётий воқеа» рукнида чоп этиладиган воқеаларни мунтазам равишда ўқиб бораман, — деди ўзини Раъно деб таништирган мухлис. — Ўзим ҳам бошимдан ўтганларини ёзиб юборай дердим-у, очиғи, сира қўлим тегмасди. Бу опа жуда банд экан-да, деб ўйламанг, ҳеч қаерда ишламайман, уй бекасиман. Лекин уйда бажарадиган ишим тўртта офис менежери, иккита ҳамшира ва иккита шеф-ошпазга етиб, ортиб ҳам қолади, — кулди...\nБатафсил... Янги шарх қўшиш ЁРИНГИЗ, ДУГОНАНГИЗ ЁҲУД ҲАМКАСБИНГИЗ АСАБИЙ ИНСОН БЎЛСА...\nБатафсил... Янги шарх қўшиш «Пора бермаймиз!»\nНега айримлар барча муаммоларнинг калити «ақча» деб ҳисоблайди ва ижтимоий тенгсизлик, порахўрликнинг илдиз отишига ҳисса қўшади? Сўнг «Қаёққа борма, ҳамма пул бер, дейди», деб нолиб ўтиради. Давлат ва жамиятни айбдор қилади. Аслида, пора бераётган ҳам, олаётган ҳам қандайдир структура эмас, одамларнинг ўзи, яъни ўзимиз-ку! Мавзуни ёритишдан аввал пора олиш ва бериш ҳақида юртдошларимизнинг фикрини ўрганиб чиқдик. Уларнинг мулоҳазаларидан келиб чиққан ҳолда хулосаларимизни баён қиламиз.\nЧин дугонангиз борми?\n«Жон бермайман! Жон бағишлайман!»\nИкки уй ўртасидаги аёл


Ўлчаш воситалари ривожланишининг тарихи | O'ZBEKISTON MILLIY Ўлчаш воситалари ривожланишининг тарихи – O'ZBEKISTON MILLIY\nЭнг қадимий бирликлар субъектив бирликлар бўлган. Мисол учун, денгизчилар йўлни трубкалар билан, денгизчи битта трубкани чекиб бўлган вақтда кема ўтган масофа билан ўлчаган. Испанияда ўхшаш бирлик сигара бўлган, Японияда – “от бошмоғи”. Қадимий римликлар масофани қадамлар билан ўлчаган.\nФранциянинг кўпроқ қисми Каролина империясининг бир қисми бўлган тўққизинчи асрнинг бошида ўлчовлар император Буюк Карл томонидан стандартлаштирилган. У бутун империя бўйлаб узунлик ва массанинг стандарт ўлчаш бирликларини киритган. Империя алоҳида давлатларга, шу жумладан Францияга ҳам ажралиб кетганда, бу стандартлар фарқ қила бошлаган.\nВақтни аниқлаш учун илк инструмент сифатида гномон хизмат қилган. Бироқ ўлчаш бирликлари унча аниқ бўлмаган. Ўлчаш инструментлари сифатида кўпинча қадам, инсон қўли ёки оёғидан фойдаланилган. Бу ўлчаш “приборлари” ҳар доим одамнинг ёнида, ўзида бўлиши билан қулай бўлган. Ҳар хил одамларда бу ўлчамлар турлича бўлган, шунинг учун бу бирликлар қанчалик аниқ бўлганлиги тўғрисида ҳар бир одам ўзи фикр юритиши мумкин. Турли одамларнинг тирсаги, оёқ кафти, кафтларининг кенглиги, бармоқларининг бўғинлари ҳар хил. Нақлларнинг бирига кўра, инглиз қироли Генрих I 1101 йилда, бурнининг учидан узатилган қўл бармоқларининг учигача бўлган масофага тенг узунлик бирлиги – ярдни киритган. Бошқа нақлга кўра, шу қирол қиличининг узунлиги бир ярд деб қабул қилинган.


Ўзбекистонда ўтказилган “Музейлар ҳафталиги” доирасидаги тадбирларга 56 минг киши ташриф буюрди\n20:29 / 10.09.2015\nТошкент шаҳрида “Мустақиллик йилларида музейлар: кеча ва бугун” мавзусида матбуот-анжуман бўлиб ўтди. Тадбирда Ўзбекистон Республикаси Маданият ва спорт ишлари вазирлиги бошқармалари раҳбарлари ва Тошкент музейлари директорлари иштирок этдилар. Мустақиллик йилларида музейлар фаолиятини яхшилашга қаратилган 46 та меъёрий-ҳуқуқий ҳужжатлар қабул қилингани қайд этилди.\nАйни кунда Ўзбекистонда 444 та музей фаолият юритиб, уларда 2,3 млн дан зиёдроқ экспонатлар сақланади.\nМатбуот-анжуманда алоҳида эътибор 2-9 сентябрь кунлари бўлиб ўтган “Музейлар ҳафталиги” якунларига қаратилди. Маданий тадбир давомида 42 та музейда 300 га яқин тадбир ташкил этилди. Бу тадбирларга деярли 56 минг киши ташриф буюрди. Музейлар раҳбарларининг қайд қилишларича, музейга ташриф буюрганларнинг аксарият қисмини ёшлар ташкил қилди. Бу ёш авлоднинг ўз ватани тарихи ва маданияти ҳақида кўпроқ маълумотга эга бўлишга интилишидан дарак беради.\nМатбуот-анжуман доирасида иштирокчилар ёш авлодни тарбиялашда тарихий мероснинг катта аҳамиятга эгалигини таъкидлаб, музейлар фаолиятини яхшилаш масалаларини муҳокама қилишди.


РУҲНИ ЎСТИРУВЧИ СПЕКТАКЛЬ\n«Театр ибратхонадир». Бу ҳикмат мана неча йилдирки ўз аҳамиятини йўқотмай келяпти. Чунки театр инсон руҳияти, унинг ички дунёси ва кўнгил олами бойишида муҳим аҳамият касб этади.\nЖума – «Маънавий юксалиш ва ватанпарварлик куни» муносабати билан Ҳаво ҳужумидан мудофаа қўшинлари ва Ҳарбий ҳаво кучлари қўмондонлиги тасарруфидаги ҳарбий қисмда Мудофаа вазирлиги Маънавият ва маърифат маркази ҳузуридаги «Турон» театр студияси томонидан «Жалолиддин Мангуберди» спектакли намойиш этилди.\n– Спектаклни томоша қилиб, ўзимни худди унинг ичида яшагандек ҳис этдим, – дейди спектакль томошасидан кейин майор Исроил Хидиров. – Бундай томошалар одамнинг ғурури, руҳи ва дидини ўстиришига яна бир бор амин бўлдим. Буюк саркарда бобомиз Жалолиддин Мангуберди жасорати ҳар бир ватандошимизга ибрат бўлиши керак.\nСпектакль томошасидан кейин театр жамоаси ўзларининг янги репертуарлари билан таништирди ва барчани театрга таклиф этди.


“Чорсу” олиб қўйилгач, Аҳмет Демир яна Ўзбекистонни тарк этди | Qalampir.uz\n“Чорсу” олиб қўйилгач, Аҳмет Демир яна Ўзбекистонни тарк этди\nЖамият\t22 Август 2019 19:33 7741\nТуркиялик таниқли тадбиркор Аҳмет Демир Ўзбекистонни тарк этди. Бу ҳақда QALAMPIR.UZ манбаси хабар бермоқда.\nАҳмет Демир Ўзбекистон мустақилликка эришганидаёқ, 1992 йил мамлакатга келиб, инвестиция киритган хорижликлардан саналади. У ўша йили “Demir Holding” компаниясига асос солди ва бу Ўзбекистондаги биринчи турк компанияларидан эди.\nЎзбекистонда ва Туркия ўртасидаги муносабатларда 2011 йилдан 2016 йилгача кечган турғунлик даврида Аҳмет Демир Ўзбекистондан чиқиб кетган эди. У ўша вақтларда ўзига тегишли мулклар ноҳақ олиб қўйилганини ҳалигача иддао қилади.\nЎзбекистон Республикаси Президенти Шавкат Мирзиёев ва Туркия Республикаси Президенти Ражаб Тойиб Эрдўғаннинг сиёсий иродаси туфайли икки мамлакат ўртасидаги муносабат илиқлашди. Туркиялик тадбиркорлар Ўзбекистонга таклиф этилди. Жумладан, Аҳмет Демир ҳам яна Тошкентга келиб иш бошлади.\nШундан кейин пойтахтнинг қоқ марказида жойлашган “Чорсу” меҳмонхонаси 2018 йилнинг 9 март куни Аҳмет Демир раҳбарлигидаги “Inter Tourism” масъулияти чекланган жамияти шаклидаги хорижий корхонага 2017 – 2019 йиллар мобайнида ҳукумат кафолатисиз 33,0 млн АҚШ доллари миқдорида инвестиция киритиш орқали 270 ўринга мўлжалланган 4 юлдузли меҳмонхона мажмуасини қуриш ва 350 та янги иш ўринини яратиш шарти билан сотилган эди.\nБироқ, тадбирокорнинг бундан кўнгли тўлгани йўқ. У қуйидагича интервью берганди:\n“Айрим муаммолар бор. Энг катта муаммоимиз эса – қоғозбозлик. Масалан, бир пайтлар айтиб ўтганимдек, бизга қўшимча ер керак. Чунки меҳмонхона камида тўрт юлдузли бўлиб, 350 та хонадан иборат бўлади. Хорижлик ҳамкорларимиз бундай йирик иншоотда намунали хизмат кўрсатиш учун 2 гектарлик майдон камлик қилишини айтишганди. Шундан сўнг биз Тошкент шаҳар ҳокимияти ва бошқа мутасаддиларга қўшимча ер майдони ажратиш бўйича мурожаат этгандик. Натижада яна 3 гектар ер қўшиб берилишини ваъда қилиниб, бу ҳақда давлат раҳбарининг қарори ҳам чиқди. Аммо ўша қарор ҳануз бажарилганича йўқ. Бунинг оқибатида ишимиз сустлашган, энг ёмони, банкдан кредит ололмаяпмиз. Банкка иккита кадастр ҳужжатини кўтариб бориб, кредит сўрасам, “Бизнес-режангизда кўрсатилган мана бу ҳудуднинг ҳужжати қани?” дейишади. “Мутасадди идоралар кейин қилиб берар экан”, дейман. Аммо улар ҳам четдан келмаган, шу юртнинг фуқаролари. Яхши билишадики, “Кейин қилиб берилади”, дегани баъзан “Ҳеч қачон қилиб берилмайди”, деганини англатади”.\n2018 йилнинг 9 мартида имзоланган олди-сотди шартномасида белгиланган мажбуриятлар ўз вақтида бажарилмагани сабабли, Тошкент туманлараро иқтисодий судининг жорий йилнинг 2 июлдаги ҳал қилув қарорига кўра, томонлар ўртасидаги шартнома бекор қилиниб, “Чорсу” меҳмонхонаси Аҳмет Демирдан олиб қўйилди.\nБу вақт оралиғида Аҳмет Демир Тошкентнинг энг гавжум нуқтасида “Divan by Demir” ресторанини очди. QALAMPIR.UZ`га маълум бўлишича, ушбу ресторанда таниқли тадбиркор Аҳмет Демир номидан фойдаланилган. Ресторан аслида афғон миллатига мансуб тадбиркорга тегишли.\nАйни вақтда Аҳмет Демирнинг Тошкентга қайтиб, яна фаолият олиб бориши билан боғлиқ аниқ маълум йўқ. QALAMPIR.UZ Аҳмет Демир билан боғланишга ҳаракат қилди, аммо қўнғироқлар жавобсиз қолди.\n21 Февраль 20:55 72371\n22 Февраль 18:06 36728\n22 Февраль 16:15 24608\n21 Февраль 11:41 24340\n22 Февраль 08:15 20301


Уфадан Маккага зиёратчиларнинг дастлабки гуруҳи жўнаб кетди\nРоссия Федерацияси таркибидаги Бошқирдистон Республикаси пойтахти бўлган Уфа шаҳридан Ҳаж зиёратини амалга оширишни мақсад қилган бир гуруҳ зиёратчилар Саудия Арабистони томон йўлга отландилар. Бу ҳақда islam.ru сайти хабар берди.\nБАА томон парвоз қилган дастлабки гуруҳ таркибида 49 нафар зиёратчи борлиги маълум қилинган. Хабарда айтилишича бундай гуруҳлар учтани ташкил этиб, сўнгги гуруҳдаги зиёратчилар 12 август куни Бирлашган Араб Амирликларига жўнаб кетади.\nБошқирдистонлик зиёратчилар дастлаб самолётлар орқали БААга етказилиши ва ундан кейин Макка томон автобусларда етказилиши айтиб ўтилган. Барча гуруҳ аъзолари Уфа шаҳридаги Тукаев масжиди олдидаги майдонда тўпланиши ва шу ердан аэропортга етказилиши йўлга қўйилган.\nАйтиш мумкинки, бошқирдистонлик зиёратчилар Мадина, Жидда шаҳарларига чартер рейслар йўқлиги сабабли, зиёрат туризми билан шуғулланувчи компаниялар кўмагида БААга, сўнгра автобусда Маккага боришларига тўғри келади.\n631 марта ўқилди\nДругие материалы в этой категории: « Япон мусулмонлари Ҳажда ўрнак кўрсатишди\tОдессада иккита янги масжид ўз фаолиятини бошлайди »


Texnologiya | USM.UZ\nCategory Archives: Texnologiya\nҚишда уйни иситишнинг кам харажатли усули\n16.09.2015 admin\t8 comments\nЖуда кичик миқдордаги харажат билан уйни қандай иситса бўлади?\nИнсониятнинг энергия ресурсларига талаби йилдан-йилга ошиб бормоқда. Айниқса яшаш жойларини иситиш анча-мунча тер тўкишни ва харажат қилишни тақозо қилади.\nҚишнинг изғиринли кунлари бошланиб улгурмасданоқ хонадонларимизни иситишнинг ташвишида бўламиз. Афсуски бунинг учун сарфланадиган энергия ресурсларига нархлар кундун-кунга ошиб бормоқда. Бунинг устига уни узатишдаги узилишлар тинка-мадоримизни қуритиши аниқ.\nНима деб ўйлайсиз келажакда автомобилга ҳайдовчи керак бўладими?\n20.06.2015 admin\t20 comments\nДунёнинг кўплаб йирик автоконцернлари яқин 10-15 йиллар ичида ҳайдовчисиз автомобиллар ишлаб чиқаришга тайёргарлик кўрмоқда. Биз учун фантастика бўлиб кўринган лойиҳалар сўнги марраларига етиб келди ва амалга жорий қилиш учун тайёр ҳолда турибди.\nКЕЛАЖАК ТРАНСПОРТИ ЛОЙИҲАСИ: УЧАДИГАН ДРОН ВА ЭЛЕКТРОПОЕЗД БИРИКМАСИ — SYSTEM HORIZON\n05.06.2015 admin\t8 comments\nHorizon System Самолёт ва поезд орасидаги гибрид сифатида лойиҳаланган ва тўлиқ электрлашган транспорт тизими ҳисобланади. Магнитли осма технологиялар билан жиҳозланган ушбу тизимда, катта ўлчамли самолёт (учувчи қанот) учиш давомида, SkyLink-поездлар ичидаги йўловчиларни SkyShip-самолетга, иккаласининг ҳам ҳаракатини тўхтатмаган ҳолда олиши мумкин. Муаллифнинг фикрича ушбу лойиҳа катта аэропортларда ва автомобил йўлларида ортиқча юкланишлар ва тирбандликлар масаласини ҳал қилиш имконини беради. Horizon System йўловчилари ўзларининг маҳаллий SkyStation-терминаллари орқали ҳаракатланишлари зарур бўлади (худди метронинг ўтиш бекатларидагидек).\nҲурматли ўқувчим сиз ушбу манзил орқали лойиҳа ҳақиқатда қандай мазмунга эга эканлигини кўришингиз мумкин.


Сурияга кетган қирғизистонликларни қидириш расман бошланди\n29 июн 2022, Тошкент вақти: 04:52\nҚирғизистоннинг Қизилқия шаҳридан Сурияга “жиҳод қилиш” учун кетган одамларни Туркияда қидириш ишлари расман бошланди. Бу ҳақда Қирғизистон ташқи ишлар вазирлиги статс-котиби Асеин Исаев баёнот берди.\nҚирғизистон Ташқи ишлар вазирлиги Сурияга “жиҳодга” кетгани айтилаётган ўндан ортиқ қизилқияликларни қидириб топиш ва ватанига қайтаришга кўмаклашиш илтимоси билан Туркия ҳукуматига дипломатик каналлар орқали мурожаат жўнатди.\nҲозирги пайтда Туркия Ички ишлар вазирлиги, Чегара ва хавфсизлик хизматлари қирғизистонликларни қидириш ишларини бошлагани айтилмоқда. Маълумотда Туркиянинг Сурия билан чегарадош ҳудудларида қидирув ишлари кучайтирилган тартибда олиб борилаётгани айтилади.\n- Сурияга кетганлар масаласида амалга оширилиши керак бўлган ишларни тезлик билан бажардик. Бугунги кунда Туркиянинг тегишли тузилмалари билан тиғиз ҳамкорликда ишлаяпмиз. Туркия томони Сурия билан чегарадош ҳудудларда қирғизистонликларни қидириш амалиёти олиб борилаётганини билдирди. Бу воқеа халқаро жанжалга айланиб кетиши мумкин. Шунинг учун бу масалада Туркия ва Қирғизистон жуда қаттиқ иш олиб бораяпти. Қидирув ишлари ҳақида Туркия томони бизга ҳар соатда маълумот бериб турибди, -деди Қирғизистон ташқи ишлар вазирлиги статс-котиби Асеин Исаев.\nШу билан бир қаторда Қирғизистон ҳуқуқ-тартибот тузилмалари қизилқиялик фуқароларни Сурияга “жиҳод”га боришга ёллаган ёки даъват қилган шахсларни аниқлаш юзасидан иш бошлади.\n- Ким, қайси ердан, нима учун ва қандай сабаб билан Сурияга кетганини аниқлаш юзасидан оператив ишлар олиб борилмоқда. Ҳозир бу ишни уюштиришда иштирок этгани гумонланаётган томон бўйича маълумотлар пайдо бўлди. Бу маълумотларни ўрганиш жараёнини бошладик, -деди Қирғизистон ички ишлар вазирлигининг 10-бош бошқармаси раҳбари Таалайбек Акбаев.\n17 апрел куни Қирғизистон парламенти депутати Дастан Жумабеков Боткен вилоятининг Қизилқия шаҳри ва Ўш вилоятининг Аравон туманидан ёш йигитлар Суриядаги урушга ёлланаётгани ҳақида баёнот берган эди. Депутатга кўра, Сурияга урушга кетган қизилқиялик ва аравонликлар сони 15 кишига яқин. Мустақил манбалар эса Сурияга фақат Қизилқия шаҳридан 20 га яқин одам кетганини билдирган. Аравон туманидан эса Сурияга кетганлар ҳақидаги маълумот тасдиқлангани йўқ.\nҚирғизистон Дин ишлари бўйича давлат агентлиги Сурияга кетганлардан 7 нафарининг шахси аниқлангани, уларнинг энг ёши 18 да, энг каттаси 36 ёшда эканинини билдирган. Улар уйларидан “Россияга ишлагани кетаяпмиз”, деб чиқиб кетишган ва бир неча кун ўтгач Туркиянинг Истанбул шаҳридан уйларига сим қоқишиб, Сурияга "жиҳодга кетаётгани"ни айтишган.\n“Араб баҳори” тўлқини таъсирида Сурияда ҳукумат ва исёнчилар ўртасида тўқнашувлар бошланган эди. Сурияда деярли икки йилдан бери давом этаётган низолашувда, БМТ маълумотида айтилишича, 70 мингдан кўпроқ одам ҳалок бўлган.\nСуриядаги урушга қирғизистонликлар ҳам жалб этилмоқда


Шерзод Шерматов: Ўқитувчиларга чеклар йиғиш топширилгани ҳолати президент талабига саботаждир\n21:00 / 03.07.2019\n3 июль куни Ахборот ва оммавий коммуникациялар агентлиги анжуманлар залида Халқ таълими вазири Шерзод Шерматов ва вазирликнинг мутасадди ходимлари ҳамда журналистлар иштирокида очиқ мулоқот бўлиб ўтди.\nТадбирда иштирок этган Kun.uz мухбири вазирдан Самарқандда ўқитувчиларга харид чекларини йиғиб топшириш бўйича вазифа берилганини айтиб, бу ҳолат юзасидан изоҳ беришини сўради.\n«Бу президент талабига саботаждан ўзга нарса эмас. Kun.uz сайтига раҳмат айтаман, куни кеча Намангандаги ҳолат, яъни таълим тизими ходимларига бетон қуйдириш бўйича ҳам мақола қилиб берилди. Самарқанддаги ҳолатга ҳам эътибор қаратилмоқда. Айнан мана шундай ОАВ ва жамоатчилик назорати орқали бу каби ҳолатларга муросасизликни шакллантиришимиз керак.\nЭнди бевосита ҳолатга келсак, биз буни албатта ўрганамиз. Аммо ўқитувчилардан ҳам бир нарсани сўраган бўлардим – бундай вазиятларда шикоят қилишдан қўрқманглар. Ахир шунча қарорлар қабул қилиняпти, давлатимиз раҳбарининг ўзи бу бўйича қатъий талаблар қўйяпти.\nНамангандаги ҳолатни ўрганганимизда бизга ишлаганлар ўқитувчилар эмаслиги, мактаблардаги техник ходимлар эканлиги баҳона қилинди. Нима фарқи бор? Барибир улар ҳам халқ таълими тизими ходими-ку, мажбурий ишлатиш-ку бу? Бунга чек қўйишимиз керак», – дея жавоб берди Шерзод Шерматов.\nБундан аввалроқ Kun.uz сайтида Наманган вилоятининг Косонсой туманидаги 54та мактабнинг ўқитувчилари мажбурий меҳнатга жалб этилгани, улар 29 июнь куни тумандаги Намуна қишлоғи яқинидаги анҳор бўйича бетон қуйишгани тўғрисида хабар берилганди.\nШунингдек, ижтимоий тармоқда Самарқанд вилоятидаги олий таълим муассасалари ректорларига, ХТБ тизимидаги барча мактаб директорларига ўз қўл остидаги ўқитувчиларга савдо чекларини йиғишни буюриш топшириғи берилгани ҳақида хабар тарқалди.\nХабар қилинишича, эндиликда ўқитувчилар ёқилғи қуйиш шохобчалари ёки дўконларга бориб, нақд пул берган харидорларга ёки кассирга ялиниб, 2 минг сўмдан ёки 5 минг сўмдан 10та чек урдириб олишмоқда.\n09:14 / 20.11.2019\n14:46 / 18.11.2019\nКомиссия йиғилиши, ёшлар ва шаҳар раҳбарияти билан учрашув, фуқаролар учун қабул — Танзила Норбоеванинг Самарқанддаги бир куни


А. Церебрал типдаги фалажликлар » Тиббий психология – Расмий сайт\nЯнгиликлар » Энциклопедия » А. Церебрал типдаги фалажликлар\nОлдинги марказий пушта тўла зарарланса, қарама-қарши томонда марказий гемипарез ёки гемиплегия, қисман зарарланса, марказий монопарез ёки моноплегия ривожланади. Ушбу пуштанинг оёқ проекцион соҳаси зарарланса, монопарез оёқда, қўл проекцион соҳаси зарарланса, монопарез қўлда ривожланади. Қарама-қарши томонда VII ва XII нервларнинг марказий фалажлиги ҳам кузатилади. Шунингдек, XI нерв спинал ядросининг марказий иннервацияси бузилиши ҳисобига, қарама-қарши томонда елка пастга тушиб қолади.\nОлдинги марказий пушта қўзғатилса, у ҳолда қарама-қарши томонда мотор типдаги фокал хуружлар кузатилади. Бунга Жексон мотор хуружлари дейилади. Фокал хуружлар юз мускулларидан бошланса, демак патологик ўчоқ олдинги марказий пуштанинг пастки қисмида, оёқдан бошланса – пуштанинг устки қисмида жойлашган бўлади.\nИчки капсула зарарланишида қарама-қарши томонда марказий гемипарез ёки гемиплегия ривожланади. Ички капсулада пирамидал йўллар зич жойлашиб ўтгани боис – текис гемипарез, олдинги марказий пуштада ёйилиб жойлашгани учун – нотекис гемипарез (қўлда кучлироқ, оёқда енгилроқ парез) кузатилади. Ички капсула зарарланишида кейинчалик Вернике-Манн ҳолати шаклланади.\nМия устуни зарарланишида алтернирлашган типдаги гемипарезлар ривожланади: ўчоқ томонда краниал нервларнинг периферик фалажлиги, қарама-қарши томонда марказий гемипарез.\nҚўшилган: 01:13 / 07-04-2021 Ўқилди: 10


UNWTO: Дунёдаги ҳар уч йўналишдан бири туризм учун тўлиқ ёпилган\n20:31 / 10.03.2021\nДунё бўйлаб 217та йўналишдан 69таси ёки 32 фоизи сайёҳлар учун тўлиқ, 34 фоиз мамлакатлар эса қисман ёпилган.\nЖаҳон туризм ташкилотининг (UNWTO) сўнгги маълумотларига кўра, дунё бўйлаб ҳар уч йўналишдан биттаси халқаро туризм учун тўлиқ ёпилган. Айниқса Covid-19’нинг янги штаммлари пайдо бўлиши кўплаб ҳукуматлар, хусусан, Осиё-Тинч океани минтақаси ва Европада саёҳатлардаги чекловларни бекор қилиш режаларидан воз кечишга мажбур қилди.\n«Дунёдаги ҳар уч йўналишдан бири ёки 32 фоиз давлатлар халқаро сайёҳлик учун тўлиқ ёпилган», дейилган ташкилот баёнотида.\nҚайд этилишича, эпидемиологик вазиятнинг жиддийлиги ҳукуматларни янада эҳтиёткорона муносабатда бўлишга чорламоқда. Шунингдек, 34 фоиз мамлакатлар туризм учун қисман ёпиқ.\n«Вирус тарқалишини чеклаш учун туризм соҳасида чекловлар кенг қўлланди. Энди, туризмни қайта бошлаш устида иш олиб борар эканмиз, чекловлар ечимнинг фақат бир қисми эканлигини тан олишимиз керак. Улардан фойдаланиш сўнгги маълумотлар ва таҳлилларга асосланган бўлиши ва доимий равишда қайта кўриб чиқилиши лозим. Акс ҳолда, миллионлаб одамларни иш билан таъминлайдиган соҳанинг қайта тикланиш имконияти йўқ», дея таъкидлади UNWTO бош котиби Зураб Пололикашвили.\nТашкилот маълумотларига кўра, 217та йўналишдан 69таси тўлиқ ёпилган, шулардан 30таси Осиё-Тинч океани минтақаси, 15таси Европа, 11таси Африка, 10таси Шимолий ва Жанубий Америка, учтаси Яқин Шарқ мамлакатларига тўғри келади.\nМаълумот учун, 2020 йил апрел ойида дунё бўйлаб барча мамлакатларда туризмга чекловлар ўрнатилган. Йил охирига келиб халқаро туризм 74 фоизга, тушадиган даромади эса 1,3 триллион долларга камайган.\nАввалроқ, Ўзбекистон бош вазири ўринбосари Азиз Абдуҳакимов Ўзбекистонга 2020 йилда жами 1 млн 504 минг турист ташриф буюриб, уларга 261 миллион долларлик туризм хизмати кўрсатилганини айтиб ўтганди.\n#Жаҳон туризм ташкилоти


Алмати асосий капиталига инвестициялар ортиб бормоқда - Номадлар,Турклар,Қозоқ одатлари ва анъаналари,Қозоғистон табиати\nАлмати асосий капиталига инвестициялар ортиб бормоқда\n#Бақитжан Сағинтаев #иқтисодиёт #иш ўрни #Алмати\nЖорий йилда Алмати шаҳри асосий капииталига етти юз миллиард тенгедан зиёд маблағ киритилди. Бунинг ярмидан зиёдини хусусий сармоядорлар маблағлари ташкил қилади. Мегаполис ҳокими Бақитжан Сағинтаев брифингда айтишича, капиталнинг асосий қисми кўчмас мулк харид қилишга сарфланган. Қолган қисми саноат, транспорт ва омборлар, соғлиқни сақлаш, ижтимоий ва молиявий соҳа, шунингдек, суғуртага харж қилинган. Нотиқ тарқатган маълумотга кўра, жорий йилда Алматида 90 та янги инвесттициявий лойиҳа рўёбга чиқарилади.\nБАҚИТЖАН САҒИНТАЕВ, АЛМАТИ ШАҲРИ ҲОКИМИ:\n- 2020 йил 11 ойи якунларига кўра, давлат бюджетига тўпланаётган маблағ ўтган йилнинг шу даврига нисбатан 1 фоизга кўп. Давлат бюджетидаги тушумларга шаҳарнинг қўшаётган ҳиссаси 23,5 фоиздан 25,7 фоизгача ўсди.\nБундан ташқари, Бақитжан Сағинтаев Алмати иқтисодиёти барқарорлашганини айтиб ўтди. Фаол бўҳронга қарши чора-тадбирлар туфайли шаҳарнинг стратегик соҳалари: саноат, алоқа, қурилишда иқтисодий ўсиш мавжуд.\n- Шу тариқа, шаҳарда эпидемиядан кейинги даврда иқтисодни тиклаш учун салоҳият сақлаб қолинди. Алмати ҳокимлиги рўёбга чиқараётган бўҳронга қарши чора-тадбирлар иш ўринларини, шаҳар аҳли даромадини сақлаб қолиш, кичик ва ўрта бизнесни қўллаб-қувватлаш, ишлаб чиқариш занжирларига буюртмалар беришни рағбатлантиришга қаратилган. 1 декабргача жами 77 минг иш ўрни яратилди, шундан 37 мингтаси - доимий.\nЧимкентлик тадбиркорларнинг кредит қарзи тўлови кечиктирилди\nШимолий Қозоғистон вилояти бюджети икки марта ошди\nНемис тадқиқотчилари: Дунёдаги илк олма Қозоғистон тоғларида пайдо бўлган


Тошкентдаги “Қатортол” озиқ-овқат ва кийим-кечак бозорида содир бўлган ёнғин тафсилотлари « Ўзбекистон Халқ Ҳаракати\nТошкентдаги “Қатортол” озиқ-овқат ва кийим-кечак бозорида содир бўлган ёнғин тафсилотлари\n31 August 2013 - 11:57\n30 август куни тонгда Тошкентдаги “Қатортол” озиқ-овқат ва кийим-кечак бозорида содир бўлган ёнғиннинг янги тафсилотлари маълум бўлди, – дея хабар беради Ўзбекистон Халқ Ҳаракати (ЎХҲ) ахборот бўлими.\nБозорга яқин уйларда яшовчиларнинг айтишича, ёнғин тонгги соат з ларда бошланиб, эрталаб соат 8 ларда тугаган. “Ёнғин ёнишга ҳеч нарса қолмаганидан ўзидан ўзи ўчди”, – дедилар воқеага гувоҳ бўлган кишилар.\nЭрталаб соат 10ларда бозорга шаҳар ички ишлар бошқармаси раҳбарияти, туман ва шаҳар ҳокимлари ҳамда мамлакат Бош вазири Шавкат Мирзиёев ташриф буюрган.\n“Қатортол” бозорида дўкон сотиб ёки ижарага олган баъзи тадбиркорларнинг фикрича, 30 августдаги ёнғин дўконларнинг аввалги эгалари ёки ижарага берган ҳозирги эгалари томонидан атайлаб уюштирилган бўлиши мумкин. “Ўзингиз биласизку, бизда давлат нима қилишини: аввалига дўконни сизга сотади ёки ижарага беради. Кейин эса сизга шу дўконни яна бир марта пуллаш ёки ижарага бериш учун атайлаб ёқиб юборади”, – дейди “Қатортол” бозорида ёниб кетган дўконлардан бирининг эгаси.\nАлп Жамолнинг мусодара қилинган уйи\nТаъкидлаш жоизки, “Қатортол” озиқ-овқат ва кийим-кечак бозоридаги аксарият дўконлар шу йил август ойида реконструкция қилиниб, тадбиркорларга сотилганди ва ижарага берилганди. 2011 йилгача “Қатортол” бозори “Алп Жамол” холдинг компаниясига тегишли бўлган, 2010 йил ўрталарида мусодара қилиниб, давлат тасарруфига ўтказилган.\nБу каби воқеа ўтган йилнинг баҳор фаслида Андижонда ҳам содир этилган эди. Эски шаҳарда жойлашган “Наврўз” савдо комплекси ҳам худди шу зайлда ёқиб юборилган.


Навбахорда ўзгаришлар бўладими? - 27 Июля 2009 - ФК "Навбахор" фан клуби сайти\nГлавная » 2009 » Июль » 27 » Навбахорда ўзгаришлар бўладими?\nНавбахорда ўзгаришлар бўладими?\nЎзбекистон чемпионатлари ўтказила бошлаган дастлабки кезларда «Навбаҳор» юртимизнинг гранд клублари қаторида эътироф этиларди. Кетмакет тўрт бор чемпионликни қўлга киритиб, миллий чемпионатларимиздаги дастлабки рекордни ўрнатган «Нефтчи»нинг «гегемон»лигига ҳам айнан наманганликлар 1996 йили чемпион бўлган ҳолда чек қўйишганди. Бундан ташқари «Навбаҳор» мамлакат кубогининг дастлабки соҳиби бўлиш билан бир қаторда биллур совринни уч бор қўлга киритиб, кубокни абадийга ўзида сақлаш ҳуқуқини қўлга киритган биринчи жамоа ҳисобланади. Шу пайтга қадар атиги бир марта ўтка-зилган Ўзбекистон суперкубоги ҳам айнан «Навбаҳор»га тегишли. Жамоанинг бу каби ютуқларининг яна бир нечтасини келтириш мумкин.\nНаманганликларни иккинчи даврага муносиб тарзда тайёргарлик кўришмоқда деб айтиш қийин. Негаки жамоанинг барча ўйинчилари ҳам ҳалигача мураббийлар ихтиёрига етиб кела олишмади. Клуб расмийлари туркманистонлик футболчиларни келиши ҳақида гапиришаётган бўлсада, шу кунга қадар улардан дарак бўлгани йўқ. Шунингдек, россиялик ҳимоячи Юрий Шеленков ҳам машғулотларга қўшилганича йўқ. Яна бир қатор ўзбекистонлик бўлган ўйинчилар ҳам жамоа бйлан бирга эмаслар. Асосий таркиб тўлиғича йиғилмагач, жиддий тайёргарлик ҳақида гап бўлиши мумкин эмас. Айнан шу ҳолат жамоанинг ашаддий мухлисларини бугунги кундаги асосий муаммоси бўлиб турибди. Уларнинг ҳар бирини «Навбаҳор» иккинчи даврани қандай ўтказади? қабилидаги савол қийнамоқда.\nРаҳматилло Бердимуродовни яна «Пахтакор» жамоасига қайтиши эса дард устига чипқон бўлди десак хато қилмаган бўламиз. Ҳуқуқий жиҳатдан Тошкент клубига тегишли бўлган Бердимуродов ўзининг муносиб ўйинлари ва чиройли голлари билан жамоа ишқибозларининг ишончини оқлаётганди. Керак вазиятларда етакчиликни қўлга олган ҳимоячи «Навбаҳор»ни қийин вазиятларда олиб чиқиб кетишни уддасидан чиққанди. Раҳматиллонинг ишончли ўйинларидан хабар топган тошкентликлар уни яна ортга қайта-ришни лозим топишди. Футболчининг ўзи эса фаолиятини Наманганда давом эттиришни истаган бўлсада ортга қайтишга мажбур бўлди. Бундан ташқари бетоблиги боис машғулотларда иштирок этмаётган Отабек Пирматов сўнгги кунларда жамоа қароргоҳида кўринмай қолди. Маълум вақт йиғинда қатнашган Владислав Кирьян ҳам ҳозирда «Навбаҳор» билан бирга эмас. Жароҳат туфайли биринчи давранинг асосий қисмини ўтказиб юборган ҳимоячи Максим Белих ҳам ҳозирча Наманганга етиб келмаган. Маълумотларга кўра Белих жароҳатини даволатиш мақсадида икки ҳафталик сафар билан Украинага сафар уюштириши мумкин экан. Бир сўз билан айтганда жамоадаги муаммоларнинг чеки кўринмаяпти. Шундай бўлсада клуб раҳбарлари камчиликларни бартараф этишга интилишмоқда. Буни улар қанчалик уддалашларини эса иккинчи давра бош-лангач билиб оламиз.\nГазетамизнинг олдинги сонларида жамоа сафига бир қатор янги футболчиларни келиб қўшилганлиги ҳақида маълумот бериб утгандик. Утган ҳаф-тада уларнинг сафи «Пахтакор» аъзолари - Элдор Тожибоев, Анатолий Власичев ва Шоҳруҳ Йўлдошевлар билан кенгайтирилди. Янги ўйинчиларнинг имкониятини билиш учун эса ўртоқлик учрашувларини ўтказиш кераклиги барчага маълум. Айнан шу мақсадда 25 июл куни «Навбаҳор» биринчи лига вакили «Бунёдкор-Қўқон» жамоаси билан ўртоқлик учрашувида куч синашди. Ўйинда мезбонлар 2:0 ҳисобидаги ғалабани нишонлашди. Ҳар икки голга ҳам Абдулазиз Султонов муаллифлик қилди. Мураббийлар майдонга қуйидаги футболчиларни туширишди: Боппир Носиров, Муҳаммадали Дилмуродов, Тимур Султонов, Дурбек Умаралиев, Баҳром Иўлдошев, Дилшод Жабборов, Элмурод Низомбоев, Мухтор Фозилов, Илҳом Бойдедаев, Носир Отақўзиев, Абдулазиз Султонов.\nЗахирадан майдонга тушганлар: Элдор Тожибоев, Анатолий Власичев, Шоҳруҳ Йўлдошев, Жаҳонгир Меҳмонов, Алишер Маҳмудов, Искандер Нарзуллаев, Ғайрат Жўраев, Мирзолиб Раимов, Нодир Матмусаев, Ўткир Ибрагимов.\nУчрашувни Аъзам Ражаббоев, Раҳим Ғофуров ва Эдита Миробидовалар эошқаришганини ҳам айтиб ўтиш жоиз.\nМазкур ўйин якунига етгач, жамоа таркибида кўрикдан ўтган Рафаэль Муслимов, Собир Элибоев, Шоҳруҳ Йўлдошев ва Анатолий Власичевларга жавоб берилди. Янги таклиф этилганлардан эса дарвозабон Элдор Тожибоев ва Муҳаммадали Дилмуродовларгина жамоада қолишди. Давралар оралиғидаги машғулотлар чоғида фаоллиги билан ажралиб турган Мирғолиб Раимов эса биринчи даврада ҳам таркибда бўлганлиги маълум бўлди. Фақатгина футболчи «Навбаҳор» таркибидан рўйхатдан ўтказилмаганлиги ва ўринбосарлар сафида шуғулланганлиги учун кўпчиликнинг назаридан четда қолганлиги ойдинлашди.\nНаманганликлар 22 июлдан бошлаб, машғулотларни Тошкентда давом эттиришни режалаштиришганди. Бироқ, турли сабабларга кура пойтахт сафари белгиланган муддатда амалга ошмади. Шундан кейин «Навбаҳор»ни ушбу ҳафта бошида Тошкентга йўл олиши ҳақида гапирилганди. Жамоа аъзолари эса 27 июл куни кечки пайт яна «Навбаҳор» ўйингоҳида тўпланишди.\nАср футболи мухбири Шавкат СОДИҚОВ.\nКатегория: Навбахор хакида | Просмотров: 704 | Добавил: jamcoolboy | Рейтинг: 0.0/0\n1 Mir (28.07.2009 19:36) [Материал]\nNavbahorni saytiga kirib bo'lmayapti, nima ga ekan?


“Агар бизга ундан яхшилик еткулик бўлса, ҳеч қачон биздан ажраб қолмагай…” « Ўзбекистон Халқ Ҳаракати\n“Агар бизга ундан яхшилик еткулик бўлса, ҳеч қачон биздан ажраб қолмагай…”\n28 December 2016 - 6:00\nТАРИХИ МУҲАММАДИЙ — 128\nҚуръон ҳукми бўйинча Ислом подшоси томонидан агар жиҳодга чиқарилса, ёш-қари демай, урушга ярагудек ҳар бир мусулмон дарҳол Ислом туғи тагига йиғилишлари фарз эди.\nБунга қарамай, қабила аъробийларидан бир қанчалари ёлғон узрлар кўрсатишиб, бу сафардан қолишга Расулуллоҳдан рухсат сўрадилар.\nБуларни кўриб Мадина мунофиқларининг раиси Абдуллоҳ ибн Убай ибн Салул ҳам ўзига қарашлик кишиларни ажратиб, аскарликдан бош тортди. Йўқ эса ўз олдига дастлаб аскар тизиб, шаҳар ташқарисига чиққан эди.\nЙироқ-яқиндан келган барча аскарлар йиғилишиб, энди юрадиган чоғда, бўлмаган баҳоналар билан бузилиб, у мунофиқ аскарларини олиб қайтди. Бундан мақсади бошқаларни ҳам бузиб, бу ишга зарба етказиш эди. Лекин аскар ичида унга эргашувчилар бўлмади. Халқ ичига бузуқчилик солиб:\n— Муҳаммад эрса Рум подшоси Қайсар билан урушмоқчи бўлибдур. Бу эса ўйин иш эмас. Рум билан урушмоқни араб урушларидек чоғлаган бўлгай. Бу яқинда эшитиб қолурмиз, қўл-оёқлари боғланиб, душманларига асир тушиб кетгайлар. Қасам қилурманким, буларнинг шундай бўлиши менинг кўз олдимга келиб туради.\nАнинг шунчалик бузуқчилик қилаётганини Расулуллоҳ билиб турган бўлсалар ҳам, парво қилмай, ўз ишларида давом этдилар.\nЯна бошқа саҳобалардан — Каъб ибн Молик, Ҳилол ибн Умайя, Мирора ибн Рабеъ, Абу Ҳайсама тўртовлари ихлосли киши бўлсалар ҳам нима учундир бу муборак сафардан бенасиб бўлдилар. Саҳобалар қаерда бўлса, қолганлар устидан сўз қилишиб:\n— Ё Расулаллоҳ, фалон киши қолди, — десалар Расулуллоҳ соллаллоҳу алайҳи вассаллам:\n— Қўйинглар уни, агар бизга ундан яхшилик еткулик бўлса, ҳеч қачон биздан ажраб қолмагай, ортимиздан бўлса ҳам етишиб келгай. Йўқ эрса, Аллоҳ ундан бизни қутқармишдур, унинг келмагани яхшидур, — дер эдилар.\nРасулуллоҳ соллаллоҳу алайҳи васаллам йўлга чиқишлари олдида, биринчи куни аскарга туғ байроқ топширдилар. Ўзларининг улуғ туғларини Ҳазрати Абу Бакр Сиддиққа бердилар. Бунинг байроғини Ҳазрати Зубайр кўтарди.\nАнсор саҳобалар эрса, Авс, Ҳазраж аталиб, икки чўнг уруғга бўлинадилар. Авс байроғини Усайд ибн Ҳузайрга, Ҳазраж байроғини Ҳубоб ибн Мунзирга топширдилар.\nҚолмиш барча қабилаларга бошчилар сайланиб, уларга туғ байроқ берилди. Шунинг билан бирга бу улуғ Ислом қўшини Расулуллоҳ қарамоғи остида йўлга чиқдилар. Кундан-кун ўтиб, ярим ой чамасида Табук тупроғига тушдилар.\nБаҳона қилиб сафардан қолган саҳобаларнинг бири Абу Ҳайсама Расулуллоҳ йўлга чиққанларидан бир неча кун ўтгач, боғига кириб қараса, икки хотуни икки чайлани салқин қилиб ўлтиришибдур. У жойга сувлар сепилиб, ўринлар солинган, таом тайёрланган эди.\nБуни кўргач, у киши:\n— Расулуллоҳ бўлса шундоқ кун иссиғида сафар меҳнати билан йўл кетиб борадур. Абу Ҳайсама эрса хотинлари олдида салқин жой, қалин тўшак устида қандоқ ўлтирур?! Бу иш инсофдан йироқдур. Расулуллоҳга етмагунча ҳеч қайсингни уйингга кирмасман. Сафар озуғини тайёр қилинглар, — деб уларга буюрди.\nСўнгра қилич-найзасини тақиниб, туясини миниб йўлга тушди. Шу юрганича аскар изидан ажрамай юриб-ўлтириб, Табук ерига яқинлашди. Шу чоғда Расулуллоҳ бир жойга тушиб дам олмоқда эдилар. Йироқдан бир неча туялик кишилар қораси кўринди. Расулуллоҳ у ёққа қараб туриб:\n— Бу келаётган Абу Ҳайсама бўлғайму? — дедилар.\n— Абу Ҳайсама экан, Ё Расулуллоҳ, — дейишди.\nШу орада унинг ўзи ҳам етиб келиб, туясидан тушди. Салом бергандан сўнгра ўлтирмай туриб, бирга чиқмай қилган хатосига Расулуллоҳдан авф қилишларини ўтинди. Унга танбеҳ бўлгудек бир оз сўз айтгандан кейин хатосини кечирдилар.\nУ ердан юриб Қуръонда қиссаси бор Солиҳ пайғамбар ўтган Ҳижр деган жойга келдилар. Солиҳ алайҳиссаломнинг мўжиза туясини ўлдирган Самуд қавми шу ерда ҳалок бўлмиш эди.\nРасулуллоҳ соллаллоҳу алайҳи васаллам ҳеч ким бу ернинг сувидан ичмасин ва таҳорат қилмасин, деб буюрдилар. Чопонларини бошларига буркаб олиб, ҳеч ёққа қарамай, шу юрганларича Солиҳ алайҳиссаломнинг мўжиза туяси сув ичган қудуқ устига келиб тушдилар. Самуд қавмига бўлган азобни эслаб:\n— Ундан ибрат олинглар ва бу кеча қаттиқ бўрон бўлғай, от-уловларингизни маҳкам боғлаб, уларни яхши сақланглар. Ҳеч бир киши бу кеча ёлғиз юрмасин. Агар ҳожати тушса, йўлдоши бирга чиқсин, — дедилар.\nШундай бўлиб, у кеча бир кишининг туяси бўшаб кетган эди. Туяни излаб у киши ёлғиз чиқиб эрди.\nРасулуллоҳ айтганларидек, қаттиқ бўрон уни учириб Той тоғига элтиб ташлади. Иккинчи бир киши ўз ҳожати учун ташқарига ёлғиз чиқиб эди, уни жин бўғиб қўйди. Бу ишдан Расулуллоҳга хабар бердилар.\nУстига келиб дуо қилганларидан сўнгра шифо топди. Той тоғига ташланган кишини эрса, Расулуллоҳ кейин Мадинага юбордилар.\nБу сафарда Ҳазрати Абу Бакр Сиддиқни намоз учун бутун аскарга имом қилмиш эдилар. Ҳазрати Ибод ибн Баширни бутун аскар устидан юриб соқчилик қилмоққа буюрдилар. У киши эрса бирдек айланиб юриб, кеча-кундуз аскар ҳолини Расулуллоҳга билдириб турар эди.


Ҳеч кимдан кам бўлмаган авлод ўз истеъдодини жаҳон узра намойиш этмоқда\nЯқинда самарқандлик ўқувчи-ёшлар халқаро миқёсдаги нуфузли беллашувларда қатнашиб, муваффақият қозониб қайтишди.\nХусусан, Хитой Халқ Республикасининг Чанчунь шаҳрида 27-31 июль кунлари ташкил этилган математика бўйича халқаро олимпиадада Каттақўрғон шаҳридаги 17-ихтисослаштирилган мактабнинг 8-синф ўқувчиси Жаҳонгир Тўраев кумуш медалга сазовор бўлди. 6 август куни Босния ва Герцеговина пойтахти Сараевода ўтказилган дзюдо бўйича ўсмирлар ўртасидаги жаҳон чемпионатида эса Пастдарғом политехника коллежи ўқувчиси Диёра Келдиёрова олтин медални қўлга киритди. Аҳамиятлиси, бу йўналишда мамлакатимиз хотин-қизлари эришган илк юксак натижадир.\nСамарқандда бўлиб ўтган тадбирда иқтидорли ўғил-қизлар, уларнинг ота-оналари ва мураббийларига алоҳида эҳтиром кўрсатилди.\nТаъкидлаш лозимки, юртимизда таълим тизимида амалга оширилаётган кенг кўламли ислоҳотлар ёшларимизнинг ҳар томонлама пухта билим ва касб-ҳунар эгалари бўлиб камол топишларида муҳим аҳамият касб этаётир. Ўтган давр мобайнида замонавий умумий ўрта таълим мактаблари, академик лицей ҳамда касб-ҳунар коллежларининг бунёд этилиши ва зарур ўқув жиҳозлари, ахборот-коммуникация технологиялари билан тўлиқ таъминланиши ана шу мақсад рўёбига хизмат қилаётир.\nМамлакатимизнинг барча ҳудудида қурилиб фойдаланишга топширилаётган спорт мажмуалари эса навқирон авлод вакилларининг маънан ҳамда жисмонан етук бўлиб улғайишларига замин яратмоқда. Бинобарин, Жаҳонгир Тўраевнинг математика илмини чуқур эгаллагани, Диёра Келдиёрованинг йирик мусобақада ўз маҳоратини ёрқин намойиш қилгани ҳам Президентимизнинг ёшларга кўрсатаётган эътибор ва ғамхўрлиги самарасидир.\nЖаҳонгир математикага болалигидан қизиқади. Ота-онаси ва устози, Каттақўрғон шаҳар 17-ихтисослаштирилган давлат умумтаълим мактабининг математика фани ўқитувчиси Инобат Пармонованинг кўмаги билан у ўз иқтидорини фан олимпиадаларида намойиш этиб келаяпти.\nДиёра Келдиёрова эса Самарқанд олий спорт маҳорати мактабида устози Хуршида Холиқова раҳбарлигида дзюдо сирларини ўрганаяпти. У 2013 йилда Хитойнинг Нанкин шаҳрида бўлиб ўтган ўсмирлар ўртасидаги II Осиё ўйинларида бронза медали билан тақдирланган.\nТадбирда Самарқанд вилояти ҳокими З. Мирзаев сўзга чиқди.\nМазкур рукндаги бошқа мақолалар: « Мактаб ярмаркалари қизғин давом этмоқда\tЁшларимиз халқаро танлов ғолиби »


КУЧЛИ ПАРТИЯ - Ўзбекистон овози газетаси\nкучли бошланғич ташкилотдан бошланади\nБугун мамлакатимизда юз бераётган ижобий ўзгаришлар, фуқароларнинг сиёсий-ҳуқуқий маданиятининг юксалиб бораётгани изчиллик билан амалга оширилаётган демократик ислоҳотлар натижасидир. Буни ҳар биримиз кундалик ҳаётимиз мисолида кўриб турибмиз.\nАйтиш керакки, мазкур жараённинг янада самарали кечиши фуқароларнинг мустақил позицияси шаклланиши, дахлдорлик туйғусининг кучайишига бевосита боғлиқ. Бунинг учун эса сиёсий партия аъзолари, электорати ўртасида кўпроқ ишлаши талаб этади. Партия тизимида мазкур ишларни самарали олиб бориш эса асосан бошланғич ташкилотлар зиммасига тушади, деб ҳисоблайман.\n«Сирдарё» иссиқлик электр станцияси очиқ акциядорлик жамиятидаги партиямиз бошланғич ташкилоти аъзолар орасида ўтказилаётган тадбирларда бу масалаларга алоҳида эътибор қаратилмоқда. Айни пайтда бу ерда ЎзХДПнинг 500 нафардан ортиқ аъзоси бор. Бу катта куч, албатта. Бошланғич ташкилотнинг ҳар ҳафтада бўлиб ўтадиган йиғилишида мамлакатимизда ва хорижда рўй бераётган ижтимоий-сиёсий жараёнлар муҳокама қилинади. Бундан ташқари, ҳар бир йиғилишда партиямиз дастурий мақсадлари, электорат манфаатлари билан боғлиқ бирон масала чуқур ўрганилаяпти.\nЯқинда Президентимизнинг Конституция кунига бағишланган тантанали маросимдаги маърузасини, унда сиёсий партиялар фаолияти юзасидан билдирилган фикр-мулоҳазаларни маҳаллий Кенгаш депутатлари, партиямиз фаоллари иштирокида ўргандик. Бошланғич партия ташкилоти сифатида бизнинг олдимизда турган вазифалар хусусида фикр алмашдик.\nПрезидентимиз мамлакатимизни ислоҳ этиш ва модернизация қилиш бўйича стратегик вазифаларни ҳал этишда сиёсий партияларнинг иштирокини кенгайтириш масаласини илгари сурди. Партиянинг бирор-бир масала бўйича позициясини, муносабатини, муқобил таклифларини шакллантиришда бошланғич ташкилотлар ҳал қилувчи роль ўйнаши керак. Ҳар бир масала, аввало, бошланғич ташкилотда муҳокама этилиб, кейин босқичма-босқич Марказий Кенгашгача, Олий Мажлис Қонунчилик палатасидаги фракциямизгача етиб бориш тизимини такомиллаштириш зарур.\nСир эмас, баъзи жойларда бошланғич ташкилотларга етарли эътибор қаратилмаётган ҳолатларни кўриш мумкин. Менимча, ҳар бир бошланғич ташкилот етакчиси кучли партия — кучли бошланғич ташкилотдан бошланади, деган тушунчани ўзига яхши тасаввур қилиб олиши, шунга яраша фаол бўлиши керак.\n«Сирдарё» ИЭС ОАЖ қошидаги ЎзХДП бошланғич ташкилоти етакчиси.


Чоп этилган: 20.09.2016\tЎқилган: 2559\nТарихий манбаларда ва шахси билан боғлиқ қайдларда Самарқанддаги қабри тилга олинади.\nАбу Тоҳирхожа (1874 йилда вафот этган), Садриддин Айний, Бўрибой Аҳмедов каби алломалар Ҳазрати Дониёлнинг қабрини Мосул (Сивас)да деб ёзади.\nСамарқанддаги Хожа Дониёлга нисбат бериладиган қабр Сияҳоб ариғининг ёқасида, Тошкент - Самарқанд шоҳйўлидан ўнгда жойлашган. Қабрнинг узунлиги 18 метр. Ёпиқ бино ичида жойлашган. Ёнида асрлар юзини кўрган, қуриб қолган бир дарахт бор. Гоҳи йиллари барг ёзиши кузатилган экан. Қабр қияликда жойлашган. Қуйисида шифобаҳш Авлиё Дониёл булоғи бор. Дардманлар шу сувдан истеъмол қилиб, шифо топадилар. Ҳазрати Дониёл ва узотнинг қабри билан боғлиқ ривоятлар халқ тилида сақланиб қолган. Айтишларича, Соҳибқирон Амир Темур Эрон заминига қилган юришларида кўп жойни осонлик билан ўзига бўйсундиради. Навбат Мосул ("Самария"да Мўсил)га келганида кўп машаққат чекишга тўғри келади. Бунинг сабаби Амир Темурни қизиқтирганида, унга "Бу ерда Ҳазрати Пайғамбар Дониёлнинг қабри бор. Унинг руҳий мадади бу элни ҳимоя қилади", дейишади. Шу ҳикоя сабабидан Соҳибқиронда у зотга катта ихлос уйғониб, бировларнинг нақли бўйича жасадини, баъзиларнинг айтишича, тупроғини юклаб Самарқандга жўнаттиради ва туя қаерга чўкса, ўша жой қабри бўлишини айтади. Туя Сияҳоб ариғи ёнига чўкади ва қабри шу ерда бўлади.\nНажмиддин Умарнинг "Қандия" асаридаги талқин воқеликларни Амир Темур давридан олисларга бошлаб кетади: "Хожа Абду Дарун (8 аср) дегандилар, пайғамбарлардан бирлари Жайҳун (Амударё) дарёсини кечиб Самарқандга келиб қолганлар. Халқни динга даъват қилиб, шу ерда вафот этган. Ул пайғамбарнинг номлари Дониёл (алайҳиссалом)дир. Ва мен касбу ҳолимни Дониёл (а.с.)нинг руҳи пурфутуҳларидан олганман. Ҳар ким муроди бўлса, жума кунлари Ҳазрати Дониёл (а.с.)нинг файзли мозорларини зиёрат қилса, Худойи таолодан не талаби бўлса, вожиб бўлғай" (42-бет)...\nЮқоридаги баёнларга қўшимча тариқасида "Самария"дан иқтибос келтиришни ҳам лозим топдик: "...дерларким, у (Дониёл) Аббос ўғли Ҳазрати Қусамнинг (Шоҳизинда), Тангри ундан рози бўлсин, ёронларидан эди ва шу ерда кўмилгандир". (45-бет)\nШу нарсани айтиб ўтмоқ зарурки, бу қабрни уч дин вакиллари - яҳудийлар, христианлар ва мусулмонлар азизлаб, муқаддас билиб зиёрат этади.\nМанба: "Туронзамин азиз авлиёлари ва уламолари тазкираси", муаллиф Суюндик Мустафо Нуратоий, Муҳиддин Аблаев, "Sano-standart" нашриёти, Тошкент-2015 йил.


АГМК расман 5 легионер билан шартнома имзолади\n21 февраль, 2018, 14:15\nАГМК Туркиянинг Анталия шаҳрида ташкиллаштирилган ва анча вақт давом этган ўқув-машғулот йиғинидан қайтиб келди. Виктор Кумиков шогирдари Анталияда олтита ўртоқлик учрашувида майдонга тушишди ва буларнинг 1тасида ғалаба, 4тасида дуранг ҳамда 1тасида мағлубият қайд этди. Жумладан, Туркманистон чемпиони “Олтин аср” (3:1) жамоаси устидан ғалаба қозонган бўлса, Россия 2-дивизиони вакили “Нефтехимик” (0:2)ка имкониятни бой бериб қўйди. Венгрия 2-дивизион вакили “Сегел-2011” (1:1), Украинанинг “Заря” (1:1) ва “Гелиос” (0:0) ҳамда Грузиянинг “Рустави” (1:1) клублари билан дуранг ўйнади.\nФутболчилар йиғин давомида тўлиқ жисмоний ва назарий машғулотларда иштирок этишди. 5 нафар легионер билан шартнома тузилди. Қирғизистонлик Павел Матяш (“Мазия”, Мальдив ороллари), сербиялик Владимир Бубанья (“Земун”, Сербия) ва Йован Жокич (“Атирау”, Қозоғистон), молдовалик Вадим Чемиртан (“Бунёдкор”) ҳамда беларуслик Владислав Кашминин. Вадим Чемертан айнан БААдаги йиғинга бориб қўшилди, Кашминин эса ўтган йили ҳам “Олмалиқ” таркибида ўйнаган. “Олмалиқ” янги мавсумга сўнгги тайёргарлик ишларини икки кунлик дам олишдан сўнг бугундан Тошкентда давом эттиришяпти. 1 мартга қадар Суперлига вакилларидан бири билан охирги назорат ўйинини ўтказиш режалаштирилмоқда. 26 февраль куни футболчилар жисмоний нормативлар топширишади. Бу орада янги қабул қилинган футболчиларни оммага таништириш маросими ҳам ташкиллаштирилади. Бу ҳафда ПФЛ сайти хабар бермоқда.\nАГМК бу йил ҳам JOMA билан ҳамкорликни давом эттирмоқда. Жамоа раҳбарияти томонидан тасдиқланган логотип сингари сариқ ва қора ранглардаги либослардан фойдаланади.


Жаҳон чемпионати эстафета байроғи Ўзбекистонга топширилди + ФОТО / Olamsport.com\n13 июн 21:48\nЖаҳон чемпионати эстафета байроғи Ўзбекистонга топширилди + ФОТО\nТеглар : ВенгрияЎзбекистон\nБугун Венгрия пойтахти Будапешт шаҳрида дзюдо бўйича катталар ўртасидаги жаҳон чемпионати якунига етади.\nХабарингиз бор, навбатдаги жаҳон чемпионати 2022 йилда Тошкент шаҳрида ўтказилади. Бироз аввал жаҳон чемпионати байроғи рамзий тарзда эндиги мезбонга тантанали равишда топширилди. Венгрия дзюдо федерацияси президенти Ласло Тотт жаҳон чемпионати байроғини Ўзбекистон Миллий олимпия қўмитаси раиси ўринбосари, мамлакатимиз дзюдо федерацияси раиси Азизжон Камиловга топширди.\nМаросимда Халқаро дзюдо федерацияси президенти Мариус Визер иштирок этди. Жаноб Визер жаҳон чемпионатини юқори савияда ташкил этгани учун ташаккур рамзи сифатида дзюдо асосчиси Дзигаро Кано статуэткасини Ласло Тоттга тақдим этди.


Энергетика вазири МАГАТЭ делегацияси билан учрашув ўтказди\nТошкент +5,8 °C\n6 Фев 2019 2448\nТошкентда 5 февраль куни Ўзбекистон Республикаси Энергетика вазири Алишер Султоновнинг Атом энергетикаси бўйича халқаро агентлиги (МАГАТЭ) делегацияси аъзолари билан учрашуви бўлиб ўтди.\nДелегация Ўзбекистонга “Ўзатом” агентлиги ва мамлакатнинг биринчи атом электр станцияси қурилишига алоқадор бошқа ташкилотлар мутахассислари иштирокида семинар ўтказиш доирасида ташриф буюрган. Бу ҳақда “Ўзатом” агентлиги матбуот хизмати хабар қилади.\nУчрашувда мамлакат томонидан кадрларни тайёрлашга катта эътибор қаратилаётгани ҳам таъкидлаб ўтилди. Ҳозирги пайтда ўзбекистонлик 58 талаба “Москва муҳандислик-физика институти” миллий тадқиқот ядровий университетида таълим олмоқда. Айни чоғда Тошкентда мазкур университетнинг филиалини ташкил қилиш ишлари олиб борилмоқда ва бу ерда Ўзбекистон ядро энергетикаси соҳаси учун кадрлар тайёрланади.\nАЭСни барпо этиш бўйича олиб борилаётган кенг кўламли ишлар доирасида МАГАТЭ билан ҳамкорлик ҳам янги босқичга кўтарилди. Халқаро агентликнинг ушбу семинари ҳам шундан далолат беради.\nАтом энергетикаси бўйича халқаро агентлиги делегацияси номидан сўзга чиққан МАГАТЭнинг ядро қурилмалари хавфсизлиги бўлими директори Грег Жентковски учрашув учун миннатдорлик билдириб, тинч атомдан фойдаланувчи мамлакатлар қаторига кираётган Ўзбекистон ўз олдига қўйган вазифалари билан ҳайратга солаётганини таъкидлади.\n“Ядро энергетикасини ривожлантириш катта ресурсларни, жумладан, инвестицияларни талаб қилувчи лойиҳа ҳисобланади. АЭС қурилиши ишлари мураккаб бўлса-да, сиз уларни қисқа муддатда бажаришга тайёр эканлигингиз қувонарли. Биз эса, ўз навбатида, сизни тўлиқ қўллаб-қувватлашга тайёрмиз, бу лойиҳангизга барча хавфсизлик талабларига мос бўлишига ёрдам беради”, - деди Г.Жентковски.\nУ яна шуни қайд этдики, МАГАТЭ делегацияси аъзолари Ўзбекистонга ташрифи доирасида мамлакатда АЭС қурилиши бўйича лойиҳанинг амалга оширилишида хавфсизлик бош устувор вазифа эканига ишонч ҳосил қилди.\n«Ўз зиммангизга МАГАТЭ талабларига мос бўлиш мажбуриятини олаётганлигингиз жуда муҳим. Биз, ўз навбатида, ушбу стандартларни сизнинг мамлакатингизда оммалаштириш бўйича имкон қадар барча чораларни кўрамиз. Биз лойиҳангиз самарали ва хавфсиз бўлишини истаймиз”, - деди Г.Жентковски.\nТаъкидлаш зарурки, 2019 йилда Ўзбекистон Республикаси ва Атом энергетикаси бўйича халқаро агентлиги ҳамкорлигининг 25 йиллиги нишонланади. Бугун бу ҳамкорлик биринчи атом электр станцияси қурилиши муносабати билан янги босқичга кўтарилмоқда.


Очкўз бўри эртак узбек тилида\nVatanda.Com » Эртаклар » Очкўз бўри\nБир бор экан, бир йўқ экан, улкан ўрмонда бир айёр тулки бўлган экан. Бир куни у йўлда, бўрини учратибди. Бўри семизгина қуённи тишлаб кетаётган экан. Тулки бўрига:\n– Ассалому алайкум, бўри тоға, ўлжа муборак. Мен сизга янги йилга семиз қўчқор олиб қўйгандим. Энди уни ўзим ея қоламан, – дебди.\nБўрини қувончи ичига сиғмай шошиб-пишиб тулкига:\n– Йўғэ, нега энди, мен албатта, совғангни қабул қиламан. Сен ҳозир уйингга боравер, мен орқангдан тезда етиб оламан, – деб ўрмонга кириб кетибди.\nТулки эса бўрининг орқасидан сездирмай, пойлаб борибди. Бўри улкан эман кавагига қуённи яширибди. Сўнг тулкининг уйи томон кетибди. Бўри кетиши билан тулки дарахт кавагидан ўлжани олиб, паққос туширибди.\nБўри бориб қараса, уйда тулки ҳам, қўчқор ҳам йўқ экан. Шунда бўри алданганини сезиб, орқасига югурибди. Дарахт кавагига бориб қараса, у бўм-бўш экан. Лақма бўри очкўзлиги учун ўз луқмасидан айрилибди. Қиссадан ҳисса шуки:\nОчкўзлик ёмон одат,\nКелтирар фақат кулфат.\nБор экан-у йўқ экан, оч экан-у тўқ экан, обод дашт қишлоғида томорқаси каттагина аҳил оила яшар экан. Уй бекасининг буюртмасига кўра ота-ўғил шу томорқалари четида қурган янги қўноқ – товуқкатак бинойидек чиқибди. Мўжаз ҳовлиси сим тўр билан ўралган. Эрта-индин товуқлар шу жойга кўчирилади. Тушдан кейин беканинг ўғли Жавлон қараса, занжирдаги...


Бош мақола | 02/11/2018 3:18 AM 29689 марта ўқилди\nмай, 2012 йил, Тошкент шаҳри\n05/02/2017 at 3:35 PM (Edit)\nХАЙРУДДИН СУЛТОНОВ ДЕГАН КИМСА АСЛО ХАЙР ЙУК ВА МИНХОЖУДДИН ДЕГАН КИМСАНИ УЗ МАНХАЖИ-УЗ ШАХСИЙ ФИКР ВА ЙУЛИ ЙУК…\nFayzbog.uz. сайтида Мирзо Субхановни\n«Автотест» фириблари фош бўлди” номли маколасини укиб жуда хайрон булдим.\nМаколани укувчига тушунарли булиши учун тулик келтирмокчиман.\n….”Ўзбекистон республикаси Вазирлар Маҳкамасининг 2017 йил 4 сентябрь куни қабул қилинган 693-сон қарори буйича «Юридик шахсларнинг ҳайдовчилик малакасини ҳар икки йилда қайта ошириш» бўйича ҳуқуқ фақат «AVTOTEST REPORT» масъулияти чекланган жамиятига берилган эди.\nАлданган вилоятлардаги юридик шахслар ҳайдовчиларига ҳолат юзасидан тегишли давлат органларига мурожаат этишни маслаҳат берамиз.” деб езади Мирзо Субханов\nБундан олдин куп интернет сайтларида. Олий мажлис депутатлари Вазирлар Махкамасига ушбу 693 карори юзасидан Парламент сурови тайерланаетганини укиган эдим.\nХуш депутатларнинг Вазирлар Махкамасига мурожаати нима булди экан?\nAVTOTEST- REPORT МЧЖни асосчиси Президентнинг матбуот котиби Аламжоновлиги рост булса демак унда хали хам таниш билиш борлиги аник.\nФакат бир МЧЖга ВМ карорини чикариб бериш бошка тадбиркор ва давлат ташкилотлари устидан очикдан очик монополияни урнатишдир.\nТежамкор лампаларни сотиб олиш борасида ВМ илгариги карори борлигини факат бир фирма чикарган тежамкор лампани сотиб олиш ва сотиб олган укитувчи давлат ташкилоти ходими ишхонасига бориб руйхатга куйиши хатто хокимият тамонидан алохида назоратга олинишини гувохи булганман. Яна уша сценарий буйича булмокда.\nМен ушбу мавзуни мухокамага куймокчиман.\nАзиз дустлар сизлар ВМ 693 карорини яни бир ” Avtotest-Report” МЧЖга ваколат берилганини кандай изохлайсиз.\nМухтарам Юристлар, депутатлар, тадбиркорлар, журналистлар сизлардан уз фикрингизни билдиришингизни илтимос киламан.


ТОШКЕНТ – "Президент қарорига зид равишда болалар майдончаси ўрнида гузар қурилмоқда"\n10 декабр 2018, Тошкент вақти: 23:27\nТОШКЕНТ. "Тошкент шаҳри Мирзо Улуғбек туманидан мактуб йўлламоқдамиз. 2018 йил 18 февраль куни кутилмаганда Мирзо Улуғбек кўчаси, 43-кўп қаватли уй ҳовлисидаги болалар майдончаси ва машиналар турар жойи бузила бошлади. Бундан норози бўлган аҳолига бирор ҳужжат кўрсатишмади. Эртаси куни эрталабдан ҳовлига экскаватор келди. Аҳолининг талабига кўра, бу ерда маҳалла гузари қурилаётгани ҳақидаги тайинсиз бир ҳужжатни кўрсатишди. Қизиқ, маҳалла гузари болалар майдончаси ва маҳаллий аҳоли ўз маблағи ҳисобидан қурган автотураргоҳни бузиш эвазига қуриладими?\nШу куни соат 12-00 ларда "Олмачи" маҳалласи раиси, участка нозири ва туман ҳокими ўринбосари келди. Биз уларга Ўзбекистон президентининг 2011 йил 27 декабрдаги қарорига кўра, кўп қаватли тураржойлар ҳудудида бош режада тасдиқланмаган қурилишларни амалга ошириш мумкин эмаслигини тушунтирдик. Бунинг учун жиноий жавобгарлик ҳам кўзда тутилганини эслатиб ўтдик. Соат 15-00 да қурилишга тегишли рухсатномани келтириб кўрсатишга ваъда беришди. Икки соатча кутдик, аммо ҳеч ким келмади.\nМаҳалла раиси 21 февраль куни 17-00 да йиғилиш қилинишини айтди, аммо у ҳам бўлмади. Интернетда бу каби бинолар ўзбошимчалик билан қурилаётгани ҳақида кўплар шикоятларни ўқимоқдамиз. Нега қурилиш учун жой танлашда аҳоли фикри инобатга олинмаяпти? Нега ёнғин хавфсизлиги, санитария-эпидемиология қоидаларига риоя этилмаяпти? Ҳудудимиз аҳолиси норози бўлган ушбу муаммо ижобий ҳал этилади, деган умиддамиз".\nАНДИЖОН – “Цемент заводи аҳволини кўринг”\nCАМАРҚАНД – “Метан газини қимматга пуллаётган шохобча эгаларининг шохи борми?!”\nТОШКЕНТ – “Болалар майдони бузилиб ўрнида поликлиника қурилмоқда”


05 июл 2022, Тошкент вақти: 21:00\nЎзбекистонда тез орада ҳалол стандарти сертификати берадиган ташкилот тузилади. Бу ҳақда Миллий матбуот марказида ўтган матбуот анжуманида "Ўзстандарт" агентлиги бош директори ўринбосари Жасур Шукуров маълум қилди.\nЎзАнинг ёзишича, расмий: “Ўзбекистонда ҳалол стандарти бўйича ҳали тўлиқ тизим ишлаб чиқилмаган, ҳалол стандарти сертификати берадиган ташкилотлар мавжуд эмас. Шу йўналишда ишлар олиб борилмоқда. Тез орада ҳалол стандарти сертификати берадиган ташкилотга эга бўламиз”, -деб айтган.\nШукуровга кўра, агентлик бу борада Ҳалол стандарти соҳасида ислом давлатлари стандартлаштириш ва метрология институти (SMIIC) билан тайёргарлик ишларини олиб бормоқда.


Собиқ иттифоқ давлатлари орасида энг «кучсиз» паспортлардан бири Ўзбекистон фуқаролариники — Deutsche Welle\n13:55 / 02.08.2018\nЁз фасли — таътиллар давридир. Deutsche Welle собиқ СССР республикалари фуқаролик паспортларини солиштириб, бошқа мамлакатларга визасиз кириш учун улардан қай бири энг афзал эканлигини аниқлади.\nРоссия фуқаролари учун виза талаб қилинмайдиган давлатлар ичида улар бориб, дам олишни севадиган Туркия ва Исроил каби давлатлар бор. 2017 йилнинг февралидан россияликлар учун амалда визасиз давлатлар рўйхати Бирлашган Араб Амирликлари билан тўлди. Энди Россия фуқаролари Форс кўрфази соҳилларга дам олиш учун йўл олиб, самолётдан тушиши билан мамлакатга киришни текин расмийлаштиришлари мумкин.\nЛекин Европа қитъаси давлатлари орасидан россияликлар учун танлов у қадар катта эмас: Агар қўшни Украина ва Беларусь ҳисобга олинмаса, улар визасиз фақат Албания, Босния ва Ҳерцеговина, Македония, Молдавия, Черногория ва Сербияга боришлари мумкин, холос.\nРоссия паспорти соҳибларига Европа бўйлаб текинга сайр қилиш борасида айрим собиқ иттифоқ давлатларига нисбатан омад камроқ кулиб боққан, масалан Украина фуқаролари визасиз 128 та давлатга боришлари мумкин. Украиналиклар учун бу рўйхат ўтган йилнинг июнида ЕИ билан визасиз режим жорий этилганидан сўнг кескин кенгайди. Энди биометрик паспортга эга украиналиклар Европа иттифоқининг 28та давлатидан 26тасига визасиз боришлари мумкин. Фақатгина Буюк Британия ва Ирландияга кириш учун виза расмийлаштирилади.\nМолдованинг визасиз давлатлар рўйхати Украинаникидан пича калтароқ — мазкур давлатда 2014 йилнинг апрелида МДҲга аъзо давлатлар ичида энг биринчи бўлиб Европа иттифоқи билан визасиз режим ишлай бошлаган. Айни пайтда молдоваликлар 121 та давлатга визасиз кира олишади. 2017 йилнинг мартидан бошлаб ЕИга визасиз кириш «бахти»га муяссар бўлган Гуржистон Россиядан бирозгина ортда бормоқда. Унинг визасиз давлатлар рўйхати 112 та мамлакатни қамраб олади.\nСобиқ иттифоқ ҳудудида жаҳон бўйлаб саёҳат қилиш учун энг афзал паспорт эгалари Латвия ва Литва фуқароларидир, уларнинг ҳар иккисида умргузаронлик қилувчилар 179 давлатга визасиз кира оладилар. Эстониянинг кўрсаткичи фақат битта давлатга камроқ: унинг фуқаролари 178та давлатга ортиқча ташвишларсиз бора олишади.\nБолтиқбўйи давлатларининг учаласи ҳам аъзо бўлган Европа Иттифоқидан ташқари Латвия, Литва ва Эстония фуқаролари масалан Швейцария, Норвегия, Япония ва Канадага ҳам визасиз бора олишади. АҚШга кириш улар учун фақат электрон рухсатнома расмийлаштириш орқали амалга оширилади. Россияга кириш учун литвалик, латвиялик ва эстонлар учун виза расмийлаштириш керак бўлади.\nИттифоқдош собиқ 15 республикалардан энг «кучсиз» паспортлар Ўзбекистон, Тожикистон ва Туркманистон фуқароларига тегишли. Улардан жаҳоннинг кўплаб давлатларига боришлари учун виза расмийлаштириш талаб этилади. Визасиз режим мос равишда 59, 58 ва 53 давлат билан амал қилади, холос.\nБеларусь собиқ иттифоқ ҳудудида энг яхши ва энг ёмон паспортлар рўйхатининг қоқ ўртасидан жой олган. Бу давлат фуқаролари 77 давлатга визасиз киришлари мумкин. Дарвоқе, Беларусь собиқ иттифоқ давлатлари ичида фуқаролари Хитойга визасиз кира олишлари мумкин бўлган ягона давлат ҳисобланади.\nЎзбекистон паспорти дунё рейтингида 86-ўринни эгаллади\n21:50 / 29.12.2020\n2021 йил 4 январдан ID-карталарни бериш бошланади


149 миллион сўмни «еб юборган» «пайнет»чи аниқланди\n149 миллион сўмни «еб юборган» «пайнет»чи...\n17.05.2018 18:39 0 2492\n2017 йил 6 март куни Тошкент шаҳрида яшовчи, 1989 йилда туғилган, бирон касбнинг бошини тутмаган И.С. «Пайнет» хизматини ташкил қилмоқчи бўлади.\nРежасини амалга ошириш учун кредит керак эди. Шу сабабли у «Асака» акциядорлик-тижорат банкидан кредит олади. Бироқ у кредит шартномасига асосан «Пайнет» хизматлари кўрсатиш мақсадида банк томонидан ажратилган 149 000 000 сўм пулларни иш режасига сарфламайди. Пулларни ўзлаштириш-растрата йўли билан талон-торож қилади. Мазкур жиноят ҳуқуқ-тартибот идоралари ходимлари томонидан аниқланди. Бу ҳақда «Xabar.uz»га ўз манбаларимиз хабар беришди.\nҲозир ушбу ҳолат бўйича Жиноят кодексининг 167-3 «а» банди билан жиноят иши қўзғатилиб, тергов ишлари олиб борилмоқда.\nТехнология 09/04, 18:07\nАйрим «PAYNET» шохобчалари яна «хизмат ҳақи» ола бошлади\nЖамият 07/05, 13:33\n«Paynet» фаолияти тўхтатилмайди, балки аҳолига янада қулай хизмат кўрсатишни бошлайди\nЖамият 07/05, 21:39\n«Paynet» можароси, судда оқланган журналистлар, доллар инқирози, Путиннинг қасамёди, 9 май атрофидаги мунозаралар, ярим йилга ёпилаётган кўча ва бошқа хабарлар


Самарқанд — Истанбул: илк парвоз амалга оширилди\n“Ўзбекистон ҳаво йўллари” Миллий авиакомпаниясига қарашли самолёт кеча Самарқанд халқаро аэропортидан Самарқанд — Истанбул — Самарқанд йўналиши бўйича илк парвозни амалга оширди.\nШу муносабат билан тантанали тадбир ўтказилди. Кенг жамоатчилик вакиллари қатнашган маросимда сўзга чиққанлар Президентимиз Шавкат Мирзиёевнинг яқинда Туркияга амалга оширган давлат ташрифи давомида мамлакатларимиз ўртасида турли соҳаларда, жумладан, фуқаро авиацияси бўйича ҳамкорлик алоқаларини изчил ривожлантиришга келишилганлигини алоҳида таъкидлашди. Самарқанддан Истанбулга тўғридан-тўғри ҳаво қатновининг йўлга қўйилгани бунинг амалий натижаси эканлиги эътироф этилди.\nМазкур йўналиш давлатларимиз ўртасидаги савдо-иқтисодий алоқаларни янада кенгайтиришда икки мамлакат ишбилармонларига кенг имкониятлар яратиши баробарида, юртимиз сайёҳлик салоҳиятининг юксалишига ҳам хизмат қилади.\n— Самарқандлик тадбиркорлар билан ҳамкорликни йўлга қўйганимизга анча бўлган, — дейди туркиялик ишбилармон Меҳмед Оташ Якар. — Шу пайтгача она-юртимга “Тошкент” халқаро аэропорти орқали бориб келардим. Эндиликда Самарқанддан Истанбулга тўғридан-тўғри авиақатнов очилгани мен каби кўплаб ишбилармонлар учун катта қулайлик яратди. Бунинг учун давлатларимиз раҳбарларидан миннатдормиз.\nУшбу йўналишдаги парвозлар ҳозирча ҳар ҳафтанинг душанба, 16 ноябрдан бошлаб эса пайшанба кунида ҳам амалга оширилади. Яъни қатнов ҳафтада икки мартага етказилади. “Ўзбекистон ҳаво йўллари” Миллий авиакомпанияси янги йўналишда йўловчиларга “Airbus А320” ҳамда “Boeing 757” замонавий самолётлари орқали хизмат кўрсатади.\n— Самарқанд — Истанбул — Самарқанд йўналиши бўйича илк рейснинг йўловчиси эканлигимдан хурсандман, — дейди самарқандлик Наргиза Қурбонова. — Айниқса, бугунги тантанали маросим том маънода тарихий кун сифатида хотирамизда сақланиб қолади. Икки халқ ўртасидаги дўстона алоқалар бундан кейин яна ҳам ривожланиши ва мустаҳкамланиши тарафдоримиз.\nМазкур рукндаги бошқа мақолалар: « Эзгулик боғининг боғбони эди\tТошкент ҳайвонот боғида янги меҳмонлар »


Ғаниев «UzAutoMotors» ҳақида: «Йўқ обрўга қандай...\n11.08.2020 19:19 0 5118\n«UzAutoMotors» АЖ Ўзбекистон Республикаси Олий Мажлиси Қонунчилик палатасининг Одоб комиссиясига депутат Расул Кушербаев устидан шикоят хати юборган. Бунга Олий Мажлис Қонунчилик палатаси депутати Ғаниев Дониёр Авазович ўз муносабатини билдирди.\nКушербаев компания ва унинг фаолияти ҳақида асоссиз фикрлар билдириш орқали «UzAutoMotors»нинг «ишчанлик обрўсига» путур етказганмиш, йўқ обрўга қандай путур етказиш мумкин, дея ҳайратини яширмаган депутат.\nТаъкидланишича, кеча Ўзбекистон Либерал-демократик партиясининг Олий Мажлис Қонунчилик палатасидаги сиёсий фракцияси йиғилишида ушбу шикоят хати кўриб чиқилди. Унда фракциянинг барча депутатлари бир овоздан Кушербаевни қўллаб-қувватлашди. Зеро, «UzAutoMotors» АЖ ҳақида Кушербаевнинг билдирилган фикрлари қанчалик ҳақиқатга яқинлигини унга бўлган халқнинг муносабати кўрсатиб турибди.\n«UzAutoMotors» АЖ эса йиллар давомида давлатнинг ўнлаб триллион сўмлик имтиёз ва преференцияларидан фойдалангани, истеъмолчилар ҳуқуқларини доимий камситиб келгани етмаганидек, энди унга нисбатан халқнинг, депутатларнинг, жамоатчиликнинг танқидларини рад этиб, ўзи тушиб олган кўлмакдан чиқишни истамаслиги бу компаниянинг қанчалар юзсиз эканлигини кўрсатиб қўйди, деди Дониёр Ғаниев.\nҚолаверса, бир неча кун аввал Монополияга қарши курашиш қўмитасининг «UzAutoMotors» АЖ фаолиятига оид текшируви натижалари бўйича махсус комиссияси муҳокама йиғилишида компаниянинг бир қанча кирдикорлари ошкор бўлган эди. Йиғилишда кўтарилган масалалар якунига кўра компания 2020 йилда автомобиль таннархларини шакллантиришда жами 1,1 трлн сўмдан кўпроқ асоссиз харажатлар ҳисобланганлиги текширув давомида аниқланган. Бу эса ўртача ҳисоблаганда ҳар бир автомобиль таннархи камида 4-5 млн сўмгача асоссиз оширилганини англатади.\nШундай экан, «UzAutoMotors» АЖ депутат устидан шикоят қилиб, гапни айлантиргунча Монополияга қарши курашиш қўмитаси томонидан аниқланган 1,1 трлн сўм бўйича аниқ фактлар асосида ҳисоб берса яхши бўлармиди?\nКушербаев ҳам депутат, ҳам фуқаро сифатида ўзининг конституциявий ҳуқуқларидан фойдаланган ҳолда ўз фикрини билдирди. «UzAutoMotors» АЖ эса унинг бу ҳуқуқларидан фойдаланганлигини қораламоқда. Бу эса муҳтарам президентимиз раҳбарлигида олиб борилаётган сиёсий ўзгаришлар, хусусан, мамлакатда сўз эркинлигини таъминлаш, кучли демократик давлат қуриш йўлидаги ислоҳотларга зиддир.\nPS: Aгар бу гапларим билан мен ҳам «UzAutoMotors»нинг «обрўсига путур етказиб, уларнинг пахтадек юмшоқ кўнглига озор берган бўлсам», илтимос, овора бўлиб шикоят юбориб юришмасин. Ўзим олдиндан узр сўраб қўя қоламан, дея сўзларини якунлаган депутат.\nдепутат Расул Кушербаев UzAutoMotors Дониёр Ғаниев\nҲодиса 17/09, 12:54\n«Миллий тикланиш» депутати Дилдор Умарова вафот этди\nҲуқуқ 10/09, 18:33\nРасул Кушербаев «бошини эгиб қўйган» ҳолат ҳақида гапирди\n#Ҳиндистон - 508


Самарқандлик узум етиштирувчилар томчилатиб суғориш усулидан тобора кўпроқ фойдаланмоқда • EastFruit\nБош саҳифа › Янгиликлар › Самарқандлик узум етиштирувчилар томчилатиб суғориш усулидан тобора кўпроқ фойдаланмоқда\nСамарқандлик узум етиштирувчилар томчилатиб суғориш усулидан тобора кўпроқ фойдаланмоқда\nМуаллиф: EastFruit 17 Дек 21 16 Дек 21 0113\nБиргина Самарқанд вилояти (Ўзбекистон)нинг Самарқанд туманида икки юздан ортиқ фермер хўжалиги узум етиштириш билан шуғулланади. “Народное слово” газетасининг хабар беришича, ушбу экин учун 3776 гектар майдон ажратилган. Бу йилги ҳар гектардан 35-40 тоннани ташкил қилди. Ўтган йили совуқлар туфайли бу кўрсаткич нача кам бўлган.\n“Пеши Куҳ парранда” кўп тармоқли фермер хўжалигининг 40 гектар майдонида ўндан ортиқ узум навлари етиштирилиб, ҳосилнинг асосий қисми қўшни давлатларга экспорт қилинмоқда. Катта плантацияда томчилатиб суғориш усули тўлиқ амалга ошириляпти.\n«Сув тежовчи технологияларнинг афзалликларини анчадан бери биламиз. Бу усул нафақат маблағ тежаш, балки юқори ҳосил олиш имконини ҳам беради. Етиштирилаётган маҳсулотларни Россия ва Қозоғистон давлатлари харид қилмоқда. Узумларимиз ўзига хос таъми ва жозибали ташқи кўриниши билан ажралиб туради. Қолган 30 гектар майдонда интенсив боғлар барпо этилган, бу ерда мевали дарахтлардан ташқари кўчатлар ҳам етиштирамиз”, дейди корхона раҳбари Умарқул Ҳамроқулов.\nТомчилатиб суғориш самарадорлигини» Азизов Қурбон» кўп тармоқли фермер хўжалиги тажрибаси ҳам тасдиқлайди. Бу ернинг умумий майдони – 129 гектар. Шунинг 50 гектардан ортиғи узумчилик учун ажратилган.\n«Илгари ерни суғориш учун кўп вақт керак бўлган. Сув манбаи узоқ, уни плантацияларга етказиб бериш учун навбатга туриш зарур эди. Ҳозир ўзимизнинг артезиан қудуғимиз, сув таъминоти учун улкан сув омборимиз бор. Суғориш вақти максимум 24 соатни ташкил қилади”, дейди Жамшед Азизов.\nФермер узум етиштиришнинг республикадаги энг илғор усулларидан бири сифатида эътироф этилган Фарғона усулини жорий қилди. Инновациялар фермер хўжалигининг ҳосилдорлигини ошириш, экспорт салоҳиятини кучайтириш имконини бермоқда. Жорий йилда маҳсулотнинг 80 фоизини экспорт қилиш режалаштирилган.\nСамарқанд вилоятининг Пайариқ туманида ҳам узумчилик ривожланмоқда. Бу ерда суғориш тизими йўқлиги сабаб, ўнлаб йиллар давомида ташландиқ, бегона ўтлар кўпайиб кетган ҳудудларни қишлоқ хўжалигига жалб этиш лойиҳаси амалга оширилди. Дўстлик массиви яқинидаги Ингичка қишлоғида тоғолди ҳудудлардаги минглаб гектар лалми ерлар ўзлаштирилмай ётган эди. Булар баҳор фаслининг охирига келиб қуёшдан бутунлай куйиб кетадиган ва бегона ўтлар билан қопланидан чўл зоналаридир. Ушбу ҳудудларда токзорлар барпо этиш лойиҳаси ишлаб чиқилди. Лойиҳани бошлаш учун суғориш билан боғлиқ асосий масала ҳал қилинди.\n«Ҳар бирининг чуқурлиги 230 метрдан ортиқ бўлган 37 та артезиан қудуғи қазилиб, ҳаёт бахш этувчи намликни тўплаш учун 12 та сув омбори барпо этилди. Ана шундай меҳнат эвазига олинган сувдан самарали фойдаланиш мақсадида 1 минг 600 гектар майдонга томчилатиб суғориш тизимлари ўрнатилди. Ва бу ерга ички ҳамда ташқи бозорда харидоргир, сархил ва қуритилган юқори маҳсулдор узум навларини экиш имконияти пайдо бўлди», дейди Пайариқ тумани ҳокимининг биринчи ўринбосари Саидхон Маликов.\nШунингдек ўқинг: Ўзбекистон бу йил рекорд даражада узум экспорт қилди\nУзум плантацияларини шакллантиришда шарт-шароит яратилиши аҳоли бандлигини таъминлаш ва даромадларини ошириш каби долзарб муаммони ҳал қилишга киришиш имконини берди. Ўзлаштирилган ерлар 50 сотихлик участкаларга бўлиниб, 3200 нафар маҳаллий аҳолига узоқ муддат фойдаланиш учун берилди. Ўзбекистонликлар далада оилавий меҳнат қилишини инобатга олсак, бу ерда ўн мингга яқин киши иш билан таъминланган.\nДеҳқонлар асосий узум ҳосилини 3-4 йил ичида олади. Жорий йилнинг ўзидаёқ, қаторлар оралаб саримсоқ, помидор, бодринг, қовоқ, нўхат, картошка пишиб етилди.\nЯнги қишлоқ кооперативлари агрономлари бу ҳудудда томчилатиб суғоришнинг афзалликларини яққол намоён этмоқда. Ерга сув бериш кечаси фақат икки соат давомида амалга оширилади. Ресурслардан оқилона фойдаланиш туфайли етарли ҳажмдаги намлик нафақат ўсимликлар илдизига кириб боради, балки кўчатлар атрофидаги бир метргача бўлган радиусда тупроқнинг ўртача даражадаги намлигини таъминлайди. Бундай технологияларнинг узлуксиз ишлаши учун Ингичка қишлоғига узунлиги 28 километрдан ортиқ алоҳида юқори вольтли линия тортилди.


«Norma» дастурида янги имкониятлар! Синаб кўринг – сизга маъқул бўлади... | NORMA.UZ\nЯқин кунларда фойдаланувчилар бир қатор муҳим янгиликлар билан тўлдирилган Норма тизимларининг янгиланган дастурий қобиғини оладилар. Ишлаб чиқувчи дастурчилар гуруҳининг: “Қулай! Бошқаришга осон! Интуитив тушунарли!” шиори тўлиқ равишда унда жамланган. Мамнуният билан Сизга дастурий такомиллашувларни энг фойдалисидан бошлаб тақдим этамиз.\nКўплаб ҳаволаларга эга ҳужжатларни кўриб чиқишда асосий матндан узоқлашмаган ҳолда улардан биттасини ёки бир нечтасини очиш зарурияти вужудга келади. Энди бунинг имконияти бор. Очилган ҳужжатдаги ҳаволани сичқонча билан “тортсангиз” кифоя – экран бўлинади ва ҳавола олиб борадиган матн асосий матннинг ёнида кўринади. Бир вақтнинг ўзида тўртта ҳужжатни шу тарзда очиш мумкин. Унга ҳожат қолмаса – кераксиз ойналарни ёпиш етарли ва экран дастлабки кўринишга қайтади.\nЯна шуни қўшимча қилиш керакки, ҳаволаларни кўп ойна кўринишида акс эттириш дастаги муаллифлар – Норма ишлаб чиқувчиларининг ноу-хауси. Бошқа ўхшаш дастурларда бундай имконият йўқ.\nБошқа янгилик кўп ойналилик билан боғлиқ. Ойналар ўртасига ўтиш учун панель қўшилди. Бундай панелни қаерга жойлаштирган яхши? Янгиликларни синаб кўрган фокус-гуруҳнинг фикри ҳар хил бўлди. “Браузерлардаги каби юқорида бўлгани яхши, – дейишди айримлар. – Интернет фойдаланувчилари шунга ўрганган”. “Э, йўқ, панель пастда бўлиши керак, - бошқалар бунга қўшилишмади. – У ер бўшроқ-ку!” Мунозара нима билан тугади? Экраннинг юқори қисмидаги менюда “Ойналар/Ойналар хатчўпи”ни очинг ва ўзингиз хоҳлаган жойга: хоҳланг – юқорига, хоҳланг – пастга ўтиш панелини жойлаштиринг. Истасангиз уни бутунлай яшириш ҳам мумкин.\nЭҳтимол, қидирув натижаларини, одатда қидирув дастурлари томонидан ана шундай кўрсатилади, браузерларда кўриб чиқиш одатига истеъмолчиларимизнинг қатъий талаблари асос бўлгандир: “Кўриб чиқилган ҳужжатлар рўйхатини дарҳол кўринадиган қилсангиз-чи, уларда адашишмасин ва такрор унга киришмасин”. Биз розимиз – бу қулайроқ.\n«Norma» компаниялар гуруҳининг кўпгина дастурий маҳсулотлари фойдаланувчилари анчадан буён дастур интерфейси орқали экспертларга – дастурий маҳсулотлар ва иқтисодий ҳамда ҳуқуқий мавзудаги материаллар муаллифларига индивидуал саволлар билан мурожаат қила олишарди. “Жавоб берамиз!” хизмати бўлимининг norma.uz сайтида ҳам очилиши уларнинг имкониятларини кенгайтирди.\nБиринчидан, “Жавоб берамиз” тугмаси ёрдамида интерфейсда norma.uz сайтига кириш мумкин. Батафсил “Маълумот” Сизга бунинг учун керакли барча ҳаракатларни бажаришга ёрдам беради.\nИккинчидан, – бу алоҳида аҳамиятга эга, – сайтда рўйхатдан ўтиш вақтида ўзингиз учун яратган логин ва паролингизни компьютерингиздаги дастурга киритиб, дастурнинг ўзидан экспертлар билан барча ёзишмаларни олиб боришингиз мумкин. Шунинг учун мўлжалланган янги махсус “Саволлар” хатчўпида алоҳида жилдларда Сизнинг ҳали кўриб чиқилаётган саволларингиз, жавоби бор саволлар, шунингдек, “Жавоб берамиз” хизмати томонидан рад этилган саволлар кўрсатилади. Саволлар рад этилганда бунинг сабаби тушунтирилади, одатда улар маълумот хизматига мурожаат қилиш қоидаларига риоя қилинмаганлиги сабабли бўлади. Яна хатоларни такрорламаслик учун ушбу тушунтирувларни сақлаб қўйган маъқул.\nУндан қандай фойдаланиш ҳақида бу ерда иллюстрациялар ёрдамида батафсил айтилган. Юқорида келтирилган барча дастурий янгиликларни фойдаланувчилар ўз компьютерларида апрелда, бизнинг сервис-менежерларимиз компания офисига бориб-келишгандан кейин кўрадилар. Тизимларни Интернет тармоғи орқали янгиловчилар учун эса norma.uz порталида дастурни янгилаш модулини юклаш учун ҳавола жойлаштирилади.\n“Компания янгиликлари” бўлимида хабарларимизни кузатиб боринг.


1 май, 2021, 09:09\nТеглар:АГМК | ОЧЛ-2021 | Миржалол Қосимов | Истиқлол\nҚосимов матбуот анжуманида нималар деди?\nОсиё чемпионлар лигаси гуруҳ босқичи ўрин олган АГМК ва "Истиқлол" жамоалари ўртасидаги ўйиндан сўнг, матбуот анжуманида олмалиқликлар бош мураббийи Миржалол Қосимов қатнашиб қуйидаги фикрларни билдириб ўтди.\n– Ўйин кутилганидек қизиқарли ва шиддатли ўтди. Буни кечаги матбуот анжуманида ҳам таъкидлаб ўтгандим. Кеча айтганимдек, АГМК мухлислар учун ғалабага ўйнади ва жамоа ғурурини ҳимоя қилиш учун ҳам курашди. АГМК мусобақа давомида жамоамизни қўллаб-қувватлаган барча мухлисларга миннатдорлик билдиради. Биз биргина мухлис бизга ишқибозлик қилса ҳам ғалаба учун майдонга чиқамиз.\nАлбатта, бугунги баҳс ҳам оғир бўлди. Фурсатдан фойдаланиб, "Истиқлол" клубини плей-офф босқичи йўлланмасини қўлга киритгани билан жамоамиз номидан табриклайман.\nБиз жойлашган "квартет" жуда кучли гуруҳ эди. Футболда кимдир ютади, кимдир ютқазади. Ҳаттоки, "Ал-Ҳилол"дек кучли жамоанинг тақдири бошқа гуруҳдаги ўйинга боғланиб қолди.\nМусобақани юқори даражада ташкил этган мутасаддиларга миннатдорчилик билдираман. Ҳаёт эса давом этади. Энди бор эътиборни ички чемпионатга қаратамиз. Худо хоҳласа бу йил чемпионатда яхши ҳаракат қилсак, келаси мавсумда яна ОЧЛ мусобақасида кўришамиз, деган умиддаман.\n— Деярли 3 ҳафта давомида зич тақвимда 6та учрашув ўтказилди. Шундай бўлсада, футболчиларнинг ҳаракатидан қониқдингизми?\n— Биз ўйинларни таҳлил қилиб чиқамиз. Бунинг учун бизга бироз вақт керак. Фурсатдан фойдаланиб футболчиларга раҳмат айтаман ҳамда уларга миннатдорчилик билдираман. Футболчилар ҳар қандай ҳолатда ҳам охиригача курашишди. Бизни чемпионат ўйинлари кутмоқда. Дам олишга вақт йўқ. Лекин шунга қарамасдан йигитлар бўлажак ўйинларга тайёр. Биз жиддий гуруҳдан ўрин олиб, кучли жамоалар билан ўйнадик ҳамда бу футболчиларга ўзига хос мактаб бўлди ва ушбу мусобақа уларни келажакда ўсишларига ёрдам беради, деб ўйлайман.\n— Жамоаингиздаги барча футболчиларга имконият бердингиз. Хусусан ёш футболчилар ҳам майдонга тушишди. Бу жиҳат уларга келажакда ас қотадими?\n— Албатта бу ас қотади. Бундай нуфузли мусобақада кучли жамоалар билан беллашиш, курашиш уларга келажакда футболчи сифатида ўсишларига ёрдам беради. Улар ҳам мусобақадаги иштирокидан тўғри хулоса қилиб, қаерга интилиш кераклигини тушуниб олишади, деб ўйлайман. Спорт бу курашиш дегани. Доим юқорига курашиб, чўққига интилиш керак.\nНИМА БЎЛГАН ТАҚДИРДА ҲАМ БУ ЙИЛГИ ОЧЛ ЯНА КЎРСАТИБ БЕРДИ БИЗНИНГ ФУТБОЛИМИЗНИ БУГУНГИ КУНДАГИ АҲВОЛИНИ, МАВҚИЙИНИ. АЧЧИҚ ҲАҚИҚАТ ШУ КИ АҲВОЛ БОРГАН САРИ ЁМОНЛАШИБ БОРМОҚДА ЎЗБЕК ФУТБОЛИДА. ЎФА ВА ПФЛ ХОДИМЛАРИ ЎЗ ВАҚТИДА КЎЗЛАРИНИ ОЧИШМАСА, РИВОЖЛАНИШНИНГ ЯНГИ БОСҚИЧИ ТОМОН ЮРИШМАСА, БУ ҲОЛ ДАВОМ ЭТАВЕРСА, БИЗ УЧУН КЕЛАЙОТГАН ЖЧ САРАЛАШИ ҲАМ ҲУДДИ ШУНДАЙ НУРСИЗ ЎТИБ, ЯНА ЖЧ СИЗ ҚОЛИБ КЕТИШИМИЗ МУМКИН, ҲАТТО ФУТБОЛ ТОЖИКИСТОНДА ҲАМ РИВОЖЛАНИБ БОРМОҚДА, БАС ШУНДАЙ ЭКАН КЎЗЛАРИНИ ВАҚТИДА ОЧМАСА ФУТБОЛИМИЗ МЦТАСАДДИЛАРИ ЭРТАГА КЕЧ БЎЛИБ ҚОЛИШИ ҲЕЧ ГАПМАС. АҲИР ҚАНЧАДАН ҚАНЧА МУХЛИСЛАР ЎЗБ.НИ ЖЧ ДА КЎРАРМИКИНМИЗ ДЕБ УМРЛАРИ ЎТИБ, БАЪЗИЛАРИ ЎЗЛАРИ ҲАМ БУ ҲАЁТДАН ЎТИБ КЕТДИЛАР. ШУНДАЙ МУҲЛИСЛАРНИ ШАҲСАН МЕН ЎЗИМ ТАНИР ЭДИМ. НИМА ЭНДИ БИЗ ҲАМ ЖЧ ЛАРНИ КЎРМАЙ КЕТАЙЛИКМИ. ҲАЛОЛЛИК ВА АДОЛАТНИ БИРИНЧИ ЎРИНГА ЧИҚАРИШ ВАҚТЛАРИ ҲАМ ЕТИБ КЕЛГАНДИР АҲИР, ҚАЧОНГАЧА МУҲЛИСЛАР НОРОЗИ БУЛАДИ АДОЛАТ ЙЎҚ, ТАНШ БЛИШЧИЛИК КАРУПСИЯ БЎЛМОҚДА ДЕБ. ҲАЛОЛЛИК ВА АДОЛАТ БЎЛСА ЖЧ ГА ҲАМ ЧИҚАРМИЗ ЭҲТИМОЛ...... КУТИБ ҚОЛАМИЗ, САБР ҚИЛАМИЗ ЯНА ВА ЯНА...\nУФАга Р.Акрамов, хакамликмфаолиятини тугатган Н.Лутфулин, К.Смирновга ухшаган инсонларни куйиш керак!\nУффа ва пфрл дагилар ўзларидан олдинги бўлган инсонларни айблаб айбларни ўшаларга тўнкашга харакат қилади ва ўзлари олиб борайоткан ишни махташади масалан Дийор имом хўжаев мақтанчо озгина йошли қиляти хозирги лавозимига\nМиржалол акага рахмат! Клубларимизни шарманда булишида Миржалол акани айби йук. ПФЛ ва УФ Ассоциа даги харомхур хоинлар бироз харакат килишганда эди. Термамиз ЖЧ га хам чикар эди, клубларимиз ОЧЛ финалига хам чикар эди!\nМиржалол Қосимов: "Сурхон"га ҳам тан бериш керак


Астана иқтисодий форуми: якдиллик сари яна бир қадам\nПойтахтда ХII Астана иқтисодий форуми бошланди. “Илҳомлантирувчи ўсиш: одамлар, шаҳарлар ҳамда иқтисодиётлар” мавзуидаги халқаро анжуманнинг пленар мажлисида Қозоғистоннинг Тўнғич Президенти Н. Назарбаев ва Қозоғистон Президенти Қасим-Жўмарт Тўқаев иштирок этишди.\nИкки кун давом этган форумнинг пленар мажлиси ЭКСПО – 2017 кўргазмалар мажмуаси базасидаги Конгресс-марказда ўтди. Мажлисда Нобель мукофотининг лауреатлари, жаҳонга машҳур таҳлилчилар, сиёсатшунослар, дунёнинг кўзга кўринган бизнес вакиллари қатнашдилар.\nПленар мажлисга Euronews мухбири Штефан Гробе модераторлик қилиб, CNN мухбири Жон Дефтерилс форум доирасидаги бир қатор сессияларни олиб борди.\nEuronews мухбири Штефан Гробе даставвал сўзни Қозоғистоннинг Тўнғич Президенти Н. Назарбаевга берди. Элбоши ўз сўзида Астана иқтисодий форумида тилга олинган таклиф ва хулосалар Қозоғистоннинг дунёвий таҳдидларга ўз вақтида жавоб қайтаришига имкон берганлигини айтди.\n– Ушбу форумда кўтарилган мавзуларнинг барчаси яқин йиллардаги ривожланишга таъсир кўрсатадиган стратегик масалалардир. Шу йиллари G-Global лойиҳалари, дунёвий экология, ишсизликка қарши кураш, одам капиталини ривожлантириш, янги энергия манбаларини ҳам қўшганда, кенг қамровли масалаларни муҳокама қилдик. Ўтган йили глобал таҳдидлар саммитини ўтказдик. Форум доирасида БМТ Бош ассамблеясининг қўллови билан тангликка қарши иккита конференция уюштирдик. Бунгача ўтган форумларнинг хулосалари Қозоғистоннинг ривожланишига ижобий таъсир кўрсатди. Бизнинг фикр ва таклифларимиздан бошқа минтақаларда ҳам фойдаланилди, деб ўйлайман, – деди Н. Назарбаев.\n, 2019-05-17, 19:46 76


Вафо қилсанг (девон). Қул Убайдий\nHome icon Бош саҳифа»Кутубхона»Назм»Вафо қилсанг (девон). Қул Убайдий\nУрта Осиё халқлари сиёсий тарихида Убайдуллохоннинг энг катта хизматларидан бири шундаки, у Исмоил Сафавий бошлиқ эронийларнинг, тарихчи Ҳофиз Таниш Бухорий тили билан айтганда, «қизил бошлар»нинг ҳужумларини дафъ этиб, Мовароуннаҳрни уларнинг истибдодидан сақлаб қолди. Шайбонийхоннинг фожиали ўлимидан кейин шайбонийлар орасида маълум даражада маънавий парокандалик юз берди. Убайдуллохоннинг ҳарбий маҳорати ва жасорати, унинг давлат арбоби сифатида қаттиққўллиги туфайли сафавийлар қўшини орқага чекинди. Уларнинг Ўрта Осиё шаҳарларини қирғин қилиши, талаши тўхтатилди.\nУбайдуллохон Шайбоний ҳукмдорларидан Кўчкинчпхон (1510-1530), унинг ўғли Абусаид (1530-1583) ҳукмронлиги даврида уларнинг ноиби, 1533-1539 йилларда эса хон кўтарилиб, мамлакатни бошқарди. Ҳофиз Таниш Бухорий ўзининг «Абдулланома» деган асарида ёзишича:\n«Унинг давлати ва халофати замонида Мовароуннаҳр, айниқса, Бухоро вилояти гуллаб яшнади». (Ҳофиз Таниш Бухорий, Абдулланома Т., 1966, 110-бет). Шу даврда унинг маблағига машҳур Мир Араб мадрасаси қурилди. Убайдуллохон 1539 йили вафот этган бўлиб, унинг хоки шу мадраса хоналаридан бирига қўйилган. Убайдуллохон ҳам ўз даври ҳукмдорларидан Ҳусайн Бойқаро, Шайбонийхон, Заҳриддин Муҳаммад Бобир каби муттасил шеърий ижод билан шугулланиб, шеърларига «Убайдий», «Қул Убайдий» тахаллусларини қўллар эди. Убайдий туркий, форсий ва арабий тилдаги шеърларидан уч девон тузиб, уни китоб ҳолида бир муқова ичига жойлаштирган. Бу девоннинг ягона қўлёзма нусхаси 1583 йилда Мир Ҳусайн ал-Ҳусайний томонидан кўчирилган, котиб уни «Куллиёт» деб атаган. Бу қўлёзма Ўзбекистон Фанлар академиясининг Абу Райҳон Беруний номидаги\nШарқшунослик институтининг қўлёзмалар фондида инвентар № 8931 билан сақланмоқда.\nУбайдийнинг ўзбек тилидаги девонида 310 дан ортиқ ғазал, 485 дан зиёд рубоий, 21 қитъа, Вафо қилсанг (девон). Қул Убайдий 13 туюқ ва бошқа шеър турлари — нотма, муаммо, маснавнй, ҳикмат, таржеъбандлардан намуналар мавжуд. Шоирнинг бой адабий мероси ҳали махсус ўрганилмаган. Убайдийнинг ўзбек тилидаги девонини дастлабки ўрганиш шуни кўрсатадики, бу девон бизгача тўлиқ етиб келмаган. Унда қофияси «алиф»га оид 44, «қоф»га оид 13, «нг»га оид 26, «л»га оид 9, «м»га оид 15, «н»га оид 58, «ёй»га оид 85 ғазал мавжуд бўлгани холда «б», «п», «с» (син) «ҳ», «х», «ж»,\n«д», «р», «сот», «зот», «итқи», «изғи» каби ҳарфларга оид ғазаллар йўқ. Бу шуни кўрсатадики, девоннинг каттагина қисми йўқолган.\nШунга қарамай, мазкур девон Убайдийнинг катта шеърий истеъдодидан дарак беради.\nУнинг ғазал ва рубоийлари, қитъа ва туюқлари ўзбек шеъриятининг катта ютуқлари бўлиб, улар бир қанча ўзига хос хусусиятларга, нозик услуб кўринишларига эга. Убайдий шеъриятида ўзига хосликка, оригиналликка интилиш устун. Шоир шеърий услубида соддаликка мойиллик, ўз фикрини мумкин қадар халқ тили билан баён этишга уриниш муҳим ижобий ҳолдир.\nУбайдий ҳукмрон сулола вакили бўлса ҳам, унинг ҳаёт йўлини силлиқ, фақат зафарлардан иборат деб тасаввур этиш тўғри эмас. Ғазалларипинг бирида: Бир лаҳза кўнгул ўлмади беғам замонадин:\nУбайдий ижодини ўрганиш адабий меросга бир ёқлама синфий муносабацда бўлишнинг қурбони бўлиб келди. Бундан буён биз Убайдий адабий меросини жиддий ўрганиш учун биринчи яавбатда унинг асарларининг матн хусусиятларига алоҳида аҳамият бермоғимиз керак.\nБизнинг тушунишларимиз шуни кўрсатадики, Убайдийнинг ўзбекча девони ягона ва чала бўлиши билан бирга айрим матний нуқсонларга ҳам эга.\nБуди йўқларға азал мулкида буде пайдо.\nКўрки шайтондек анга бўлди ҳусуде пайдо.\nЕтти кўк айвони бир токи муарнасдур манга.\nНасиб ўлур анга жаннат мудомидин дом олмоқ.\nҲайвон суйидин ўзга эмастур мулунг сенинг.\nЗамона масъиятин найласун Убайдий, агар —\nАнга аҳбоб аро Хожаи Лўлок керак.\nКимки номаҳрам эрур, доридин маҳрум қил.\nСалтанат ахтарларин рўйин киби жамъ айладинг;\nЁрнинг фитрокига беркитгай эрдим кошки.\nТошкент. «Ёзувчи» нашриёти. 1994


21 май 2022, Тошкент вақти: 11:41\nТоғли Қорабоғда Арманистон ва Озарбайжон ўртасида тўқнашувлар уч кундан бери тинчимаяпти. Халқаро ҳамжамият Боку ва Ереванни зудлик билан ўт очишни тўхтатишга чорламоқда.\n29 сентябрь куни тўқнашувларда ўнлаб одам нобуд бўлгани хабар қилинди. Озарбайжон Мудофаа вазирлиги Арманистон армияси Озарбайжоннинг Дашкесан туманига ракета отганини билдирди. Ереван эса бу иддаони кескин рад этди.\nОзарбайжон Мудофаа вазирлиги эълон қилган баённомада «28 сентябрдан 29 сентябрга ўтар кечаси бутун фронт чизиғи бўйлаб шиддатли тўқнашувлар давом этди», дейилади.\nАрманистон Мудофаа вазирлиги ҳам тўқнашувлар давом этаётганини билдирди.\n29 сентябрь куни БМТ Хавфсизлик кенгаши навбатдан ташқари йиғин ўтказиб, Тоғли Қорабоғдаги жангларни муҳокама қилади.\nГермания канцлери матбуот котиби Штеффен Зайберт Ангела Меркель Озарбайжон ва Арманистон етакчилари билан суҳбатлашиб, уларни зудлик билан ўт очишни тўхтатиш ва «музокара столига қайтишга» чорлаганини билдирди.\nАввалроқ Британия ташқи ишлар котиби Доминик Рааб ва Канада ташқи ишлар вазири Франсуа-Филипп Шампань қўшма баёнот эълон қилиб, Тоғли Қорабоғдаги «йирик ҳарбий ҳаракатлар» юзасидан хавотир изҳор қилган эди.\n«Аҳоли пунктларига ракета отилаётгани ва одамлар нобуд бўлаётгани ҳақидаги хабарлар бизни чуқур хавотирга солмоқда. Ҳарбий ҳаракатларни зудлик билан тўхтатиш, ўт очишни тўхтатиш шартномасига амал қилиш ҳамда оддий фуқароларни ҳимоя қилишга чорлаймиз», дейилади Британия ва Канада ташқи ишлар вазирлари билдирувида.\nБМТ бош котиби Антониу Гутерриш Арманистон ва Озарбайжон етакчилари билан тўғридан-тўғри суҳбатлашиб, уларни ҳарбий ҳаракатларни зудлик билан тўхтатишга чорлади.\nГутерриш, шунингдек, ҳар икки тарафни музокараларни қайта бошлаш ҳамда минтақага Европа хавфсизлик ва ҳамкорлик ташкилоти кузатувчиларини киритишга чорлади.\nАсосан этник арманлар яшайдиган Тоғли Қорабоғда 27 сентябрь куни сўнгги тўрт йил ичида содир бўлган энг йирик ҳарбий тўқнашувлар бошланиб кетди.\n28 сентябрь куни кеч Тоғли Қорабоғдаги айирмачилар 26 нафар арман аскари нобуд бўлганини маълум қилишди. Бу билан тўқнашувларда ҳалок бўлган арманларнинг умумий сони 80 дан ошди.\nОзарбайжон эса камида 9 нафар оддий фуқаро нобуд бўлганини, 30 га яқин одам жароҳат олганини билдирди. Арманистон бир неча Озарбайжон ҳарбийси йўқ қилинганини билдирди, аммо бу хабарларни Боку ҳали тасдиқлагани йўқ.\nКейинги йилларда Кавказда тўқнашувлар сони ошди. Июль ойида содир бўлган жанговар тўқнашувларда камида 17 нафар одам нобуд бўлган эди.\nБу сафарги тўқнашувларни ҳар икки тараф «уруш» деб атамоқда.\n27 сентябрь куни Арманистон ва Тоғли Қорабоғда ҳарбий ҳолат ва умумий сафарбарлик эълон қилинди. 28 сентябрь куни Озарбайжонда ҳам қисман сафарбарлик эълон қилди.\nҲарбий тўқнашувларга ҳар икки тараф вертолёт, дрон, танк ва артиллерия жалб қилди.\nЕреван Озарбайжоннинг яқин ҳамкори Туркияни Бокуга қурол-аслаҳа, жумладан, дронлар юборишда айблади. Озарбайжон эса бу иддаони рад этмоқда.\nРоссия ҳам тарафларни ўт очишни тўхтатишга чорлади. Москва ҳам Озарбайжонни, ҳам Арманистонни қурол-аслаҳа билан таъминлаб келади. Арманистонда Россия ҳарбий базаси бўлиб, Москва Ереванни стратегик ҳамкор ўлароқ кўради.\n«Украина халқаро ҳаво йўллари» ширкати Озарбайжон ва Арманистон устидан учиш хавфли эканлигини айтиб, Ереванга рейсларини бекор қилди.\nБоку билан Ереван ўртасида кўп йиллардан бери айирмачи Тоғли Қорабоғ туфайли зиддият давом этиб келмоқда. Тоғли Қорабоғ 1988–1994 йиллардаги урушдан кейин ўзини Озарбайжондан мустақил деб эълон қилган. Урушда 30 мингга яқин одам ўлган, юз минглаб одам кўчиб кетишга мажбур бўлган.\n1994 йилдан бери минтақани этник арман қўшинлари бошқариб келади. Боку улар сафларида Арманистон ҳарбийлари борлигини таъкидлаб келади. Тоғли Қорабоғ мустақиллигини бирорта давлат ҳозиргача тан олмаган.